*Manó-Vár Óvoda*



*Helyi program*

**2016.**

*Készítette: Oláh Tünde*

*Közreműködött: Radványi Szilvia gazdasági vezető*

*Szakértette: Patócs Béláné / közoktatási szakértő*

*Elfogadás, engedélyezés dátuma:2000.*

*Felülvizsgálat: 2015.*

*Az intézmény neve: Manó-vár óvoda*

*Az óvoda címe:1028. Budapest, Máriaremetei u. 70/B*

*OM azonosítója: 102947*

*Az intézmény alapítója: Manó-Vár Kft.*

*Az alapítás éve: 2000.*

*Az intézmény fenntartója: Varázsceruza Alapítvány 2003-tól*

*Az intézmény székhelye: 1039 Bp. Halász Gábor u.5.*

*Az intézmény gazdálkodási jogköre: A feladat ellátást szolgáló vagyon felett a fenntartó alapítvány rendelkezik*

*Ellátandó alaptevékenység: iskola előkészítő oktatás*

*óvodai nevelés*

*óvodai nevelés - ellátás*

*óvodai intézményi étkeztetés*

*Az intézmény típusa: közoktatási feladatokat ellátó intézmény*

*Csoportjainak száma: 1 csoport*

*Felvehető maximális gyereklétszám: 25 fő*

*Alapítványi kapcsolattartó: Radványi Szilvia gazdasági vezető*

***Budapest, 2016.február 03.***

..........................................................................................

intézményvezető

**Ph.**

**Egyetértést kinyilvánítók, az érvényességet igazoló aláírások:**

**………………………………………**

**nevelőtestület nevében névaláírás**

**…………………………………………………**

Fenntartó, működtető nevében névaláírás

**Hatályos: a kihirdetés napjától 2013. szeptember 1-től**

**Dokumentum jellege: nyilvános**

**Megtalálható: óvodavezetői iroda**

**Verziószám:1/2016.**

**A PEDAGÓGIAI PROGRAM JOGSZABÁLYI HÁTTERE:**

* A nemzeti köznevelésről szóló 2011.évi CXC. Törvény
* A kormány 363/2012.(XII.17.) kormányrendelete Az Óvodai nevelés országos alapprogramjáról
* A 20/2012.(VIII.31.) EMMI rendelet a nevelési-oktatási intézmények működéséről és a köznevelési intézmények névhasználatáról
* A 32/2012.(X.8.) EMMI rendelet a sajátos nevelési igényű gyermekek óvodai nevelésének irányelve
* 2003.évi CXXV. Törvény az egyenlő bánásmódról és az esélyegyenlőség előmozdításáról
* Alapító Okirat
* 138/1992.(X.8.) Kormányrendelet a közalkalmazottakról szóló tv. végrehajtásáról a közoktatási intézményekben
* 2011. évi CLXXIX tv. a nemzetiségek jogairól
* 1997. évi XXXI. tv. a Gyermekek védelméről és a gyámügyi igazgatásról

**Felhasznált irodalom:**

Az Óvodai Nevelés Országos Alapprogramja

A közoktatási törvény.

Az óvodai Nevelés Programja. O.P.I. 1989.

Benedek István: Óvodavezetés másképpen. Okker Oktatási Iroda 1996.

Dr. Füle Sándor: A helyi pedagógiai programok kidolgozása. O.O.I. 1996.

Nagy Jenőné: Helyzetelemzés, önmeghatározás, döntés. OKKER O.I. 1997.

Nagy Jenőné: Óvodai programkészítés, de hogyan? Szolnok 1996.

Dr. Szűdi János: Óvoda a közoktatás rendszerében. OKKER O.I. 1997.

Nagy Jenőné: Óvodatükör

Trencsényi L. – Villányi Györgyné: Minőségbiztosítás az óvodai nevelési programban

Porkolábné dr. Balogh Katalin: Kudarc nélkül az iskolában

Dr. Balázsné Szűcs Judit: Szabadon, játékosan, örömmel

Fábián Katalin: Tevékenység központú óvodai program

Raabe kiadó: Ellenőrzés a Közoktatásban

Óvónők kincsestára

Óvodavezetési ismeretek

Fórum kiadó: Kötelezően felülvizsgálandó tanügyi dokumentumok és nyilvántartások

**Adaptálva, helyi sajátosságokra módosítva:**

**Porkolábné dr. Balogh Katalin – dr. Páli Judit – Pintér Éva – Szaitzné Gregorits Anna: Komplex prevenciós óvodai program**

**I. Bevezető**

  Pedagógiai Programunk módosítását a Nemzeti Köznevelésről szóló 2011. évi CXC. törvény, a 363/2012. (XII. 17.) Kormányrendelet az óvodai nevelés országos alapprogramjáról és a 20/2012. (VIII. 31.) EMMI rendelet megjelenése indokolja.

Az óvodai nevelés pedagógiai alapelveinek meghatározásánál a legfőbb szempontunk az volt, hogy a hároméves kortól kötelező óvodába járás ideje alatt a gyermeki személyiség harmonikus testi és szociális fejlődését segítsük.

Programunk a hazai óvodai neveléstörténet hagyományaira, valamint Magyarország Alaptörvényének értékeire épít.

A gyermeket fejlődő személyiségnek tekintjük, akit szeretetteljes gondoskodás és különleges védelem illet meg.

A gyermek nevelése elsősorban a család joga és kötelessége, s ebben az óvodák kiegészítő, esetenként hátránycsökkentő szerepet töltenek be.

Az elmúlt években azt tapasztaltuk, hogy a gyerekek szeretnek a **Manó-Vár** Oviba járni és a komplex programunk eredményeként 6-7 éves korukra alkalmassá válnak az iskolakezdésre. Mindezt bizonyítják a folyamatos iskolai visszajelzések, a tanítóktól, szülőktől, az iskola megkezdése után.

**A program megírása és módosítása során felhasználtuk a Komplex Prevenciós Óvodai Programot, a Kudarc nélkül az iskolában programot, amit a helyi sajátosságokkal kiegészítve illetve módosítva alkalmaztunk**.

Indokunk, amiért PORKOLÁBNÉ DR. BALOGH KATALIN, DR. PÁLI JUDIT,

PINTÉR ÉVA, SZAITZNÉ GREGORITS ANNA Komplex Prevenciós Óvodai programját választottuk:

A Komplex Prevenciós óvodai Program tudatosan felvállalja az iskolai tanulási képességeket meghatározó funkciók fejlesztését, így a potenciális tanulási zavarok korai kiszűrését és megelőzését is. E pszichikus funkciók az észleléses és finom-motoros struktúrákat érintik, melyek intenzív fejlődése 3-7 éves korra jellemző.

A program jellegénél fogva alkalmazható az óvodai nevelés teljes időtartamában, a nevelés minden területén az óvodai élet egészére kiterjed.

Fejlődés lélektani és nevelés lélektani megalapozottsága maximálisan biztosítja az egyéni differenciált bánásmód pedagógiai elvének érvényesülését, a tehetséggondozást, felzárkóztatást. Így hatékonyan alkalmazható a hazai óvodák bármelyikében.

**Egy élet a kezedben** Dorothy Law Holtz

Ha a gyerekek kritizálva élnek,

Megtanulják, milyen megbélyegzettnek lenni.

Ha a gyerekek ellenségeskedésben élnek,

Megtanulnak veszekedni.

Ha a gyerekek kicsúfolva élnek,

Megtanulnak szégyenlősnek lenni.

Ha a gyerekek megszégyenítve élnek,

Megtanulnak bűnösnek lenni.

Ha a gyerekek toleráns légkörben élnek,

Megtanulnak türelmesnek lenni.

Ha a gyerekek bátorítva élnek,

Megtanulnak bizalommal élni.

Ha a gyerekek megdicsérve élnek,

Megtanulják megbecsülve érezni magukat.

Ha a gyerekek méltóságban élnek,

Megtanulják az igazságot.

Ha a gyerekek biztonságban érzik magukat,

Megtanulnak hinni.

Ha a gyerekek hitelesen élnek,

Megtanulják, mit jelent szeretni.

Ha a gyerekek elfogadva és barátságban élnek,

Megtanulják megkeresni a szeretetet a világon.

**ÓVODÁNK SAJÁTOS ARCULATA**

Intézményünk Budapest legszebb részén, a csendes, zöldövezeti, jó levegőjű, Hűvösvölgy körzetében működik.

Címünk: 1028. Máriaremetei u 70/b

Tel: 397-22 09

Az óvoda környezetében kertes családi házak, erdők, hatalmas fák, rétek, természetvédelmi területek, sportpálya, kirándulóhelyek találhatók. /Gyermekvasút, Hűvösvölgyi Nagyrét, Klebelsberg Művelődési Központ/

Az 1 csoportos óvoda 2000-ben indult, a Manó-vár Kft alapította. A Kft megszűnése után a fenntartást 2003 szeptemberétől a Varázsceruza Alapítvány vette át.

Az alapítvány nem rendelkezik önálló ingatlannal, hanem bérelt kertes házban működik, amelyet a szabályoknak megfelelően átalakítottunk.

A tudatosan alakított alacsony csoportlétszám biztosítja minden gyermek számára saját egyéniségének kibontakoztatását, valamint lehetőséget ad az óvodapedagógusoknak az egyéni képességek fejlesztésére, mind a lemaradások, a hiányosságok pótlására, a felzárkóztatásra, mind a valamely területen kiemelkedő képességű gyermekek tehetséggondozására.

Az udvarunkon fajátékok, hinta, homokozó, mászó vár, csúszda, kis szekér, gumipálya, mászó fal található, ahol a gyermekeknek lehetőségük nyílik izomzatuk fejlesztésére és egyéb speciális mozgásfejlesztésre.

Kertünket szépíti a beépített sziklakert, zöld bokrok, futó növények, nagyra nőtt tuják, ami folyamatos karbantartást, kertészeti munkákat, nyírást igényel.

Óvodánk 25 férőhelyes, 1 csoportos, gáz-padlófűtéses, 3 szintes.

A földszinti bejárat mellett található az öltöző, gyermek- és felnőtt mosdó, konyha, csoportszoba. Az emeleten egy csoportszoba, mosdók, orvosi szoba, óvodavezetői iroda van. Az utcaszinten tornaterem, saját beépített szellőzővel, rakodótérrel, fejlesztő tornaszerekkel.

Az óvodába járó gyerekek döntő többsége a környékről jár be, a szülők jelentős része jó anyagi körülmények között él.

Sajnos nálunk is található csonka családban nevelkedő gyermek, akiknek személyes problémáját ismerve igyekszünk segíteni.

Sok az értelmiségi foglalkozású szülő, magasan képzett, vagy önálló vállalkozással rendelkező, így a gyerekek zöme sok időt tölt az óvodában. A szülők nagyon sokat dolgoznak, ebből adódóan ténylegesen keveset tudnak foglalkozni a gyerekekkel, ezért elvárják a különös törődést, egyéni foglalkozást a gyerekükkel.

Amit tapasztalunk, hogy a legnagyobb lemaradás, hiányosságok a beszédfejlődésben, mozgásfejlődésben, közösséghez, társakhoz való alkalmazkodásban van.

A jó anyagi és családi körülmények ellenére sok probléma van lelki, érzelmi téren a gyerekekkel, egyre több a magatartás zavar.

Az óvoda fő profilja, erőssége:

* kis létszámú, differenciált fejlesztés
* alternatív, innovatív új szemléletek, tevékenységek alkalmazása

Az óvoda rendelkezik szabad internet felhasználással (WiFi), amely az óvónők, a dolgozók munkáját segíti.

**GYERMEKKÉPÜNK**

Gyermekképünk abból indul ki, hogy az ember szellemi, erkölcsi és biológiai értelemben is egyedi lény. Óvodánkban a gyerekek egyforma színvonalú nevelésében részesülnek, illetve meglévő hátrányaik csökkentésére törekszünk.

A gyermekek személyiségének harmonikus kibontakoztatásához szeretetet, megértést nyújtunk. Nyugodt, kiegyensúlyozott családias óvodai légkör kialakításával segítjük elő a gyermekek egyéni képességének fejlődését. A derűs, oldott környezetben érdeklődővé, aktívvá, nyitottá válnak. Pozitív gondolatok közvetítésével folyamatos örömélményhez juttatással növeljük a gyermekek érzelmi biztonságát. Az egyes különbségeket értékként fogjuk fel, az egyes eltérő adottságok, képességek nem korlátként szerepelnek, hanem mint lehetőségek a pedagógiai differenciálásra. Úgy neveljük a gyermeket, hogy személyiségjegyei pozitív, igaz emberi tulajdonságokkal felruházott individuumot mutasson. A természetes gyermeki megnyilvánu­lások - JÁTÉK, MOZGÁS - feltételeinek megteremtésével folyamatos, egyenletes fejlesztéssel az óvodáskor végére eljuttatjuk a gyermeket arra a szintre, hogy képessé, alkalmassá váljon új feladatok elfogadására, de közben mindvégig őrizzük GYERMEKI voltát.

**PROGRAMUNK NEVELÉSI CÉLJA**

Sokoldalú, játékos, mozgásos tapasztaláson alapuló tevékenységeken keresztül - az érzelmi nevelési folyamatok magas szintű vezérlésével- a gyermek életkorához, egyéni fejlő­dési üteméhez, igényeihez, szükségleteihez igazodó személyiségfejlesztés.

**Óvodánk programja különös tekintettel van:**

* **az egyéniség kialakítására,**
* **a másság elfogadására,**
* **az én-fejlődésre,**
* **a gyermek különleges védelmére,**
* **a sikeres iskolai beilleszkedés érdekében a testi, szociális, értelmi érettség alakítására,**
* **az óvodai nevelési feladatok komplex megszervezésével potenciális tanulási zavarok megelőzésére.**

**Óvodakép**

Az óvodai nevelés célja az, hogy elősegítse az óvodások sokoldalú, harmonikus fejlődését, a gyermeki személyiség kibontakozását, a hátrányok csökkenését, az életkori és egyéni sajátosságokat valamint az eltérő fejlődési ütem figyelembevételével. (Ideértve a kiemelt figyelmet igénylő gyermekek ellátását is.)

**Kiemelt feladatunk biztosítani a gyermeki közösségben végezhető sokszínű – az életkornak és fejlettségnek megfelelő – tevékenységeket, különös tekintettel a mással nem helyettesíthető játékról.**

**A hazájukat elhagyni kényszerülő családok (a továbbiakban: migráns) gyermekeinek óvodai nevelésében biztosítani kell az önazonosság megőrzését, ápolását, erősítését, társadalmi integrálását.**

**Migráns gyermekek nevelése**

A külföldi állampolgár, nem magyar ajkú gyermekek nevelése külön figyelmet igényel, hiszen beilleszkedésük és felzárkóztatásuk sikere a fogadóközösség, a pedagógusok, a gyermekek és a szülők közös munkáján múlik. Elsődleges szempont az egymás megértése, egymás iránti tolerancia és empátia.  
 Tiszteletben tartjuk a különböző kultúrák értékeit, szokásait, hagyományait – törekszünk azok megismerésére – a gyermekek önazonosság megőrzése, ápolása, erősítése érdekében. Igyekszünk lehetőséget teremteni, hogy a gyermekek megismerhessék egymás kultúráját, anyanyelvét.

A szülőkkel való kapcsolat terén feladatunk, a tapintatos, elfogadó kommunikáció kialakítása.

**Sajátos nevelési igényű gyermekek integrált nevelése**

A sajátos nevelési igényű gyermekek számára felbecsülhetetlen érték az életkori közösség. Modellt kapnak társaik viselkedéséről, szokásairól, beszédéről, mozgásáról, játékairól. Úgy kell elfogadnia a sérült kisgyermeket, hogy mindig az értéket keresi benne. Az elfogadásra, együttműködésre nevelünk. Ezért fontos feladatunknak tekintjük a gyermekközösség elfogadóvá formálását, melynek alapja nem a sajnálat, hanem az együttes élményekből fakadó szeretet. Az óvodai nevelés során az ép gyermekeknek lehetőségük nyílik sérült társaikat minél korábban megismerni. Ez későbbi, előítélet-mentes szemléletük kialakítását alapozhatja meg.

*Nagyothalló, siket, látássérült és középsúlyos fokban értelmileg sérült, illetve konduktív mozgásterápiára szoruló gyermekekkel nem tudunk foglalkozni. Nevelésük, fejlesztésük feltételei nem biztosítottak.*

**Az óvodai nevelés általános feladatai**

Az óvodai nevelés feladata az óvodáskorú gyermek testi és lelki szükségleteinek kielégítése.

Ezen belül:

* + az egészséges életmód alakítása,
  + az érzelmi, az erkölcsi és a közösség**(i)** nevelés

– az anyanyelvi-, értelmi fejlesztés és nevelés megvalósítása.

**Az egészséges életmód alakítása és a gondozás**

A **gondozás** az óvodai nevelés alapvető kerete, melyben segítjük a kisgyermek szükségleteinek kielégítését, elősegítjük egészséges fejlődését. Mindez hozzájárul a kisgyermek egészségének megőrzéséhez, jó közérzetéhez, egészséges életmódjának kialakításához és megteremti a nevelési hatások kedvező érvényesülésének feltételeit. A gondozás a gyermekek fejlődése során egyre több egészségnevelési elemet tartalmaz. A környezeti tényezők segíthetik vagy lassíthatják az öröklött adottságok kibontakozását. Ezért rendkívül fontos, hogy az óvoda feltételrendszere, szokásrendje, nevelési hatásai segítsék elő, hogy a gyermek egyéni fejlettségének megfelelően legyen képes a környezethez való legoptimálisabb alkalmazkodásra.

A gondozás, a **szokásrendszer** kialakításának tartalma többrétű.

Az óvodában az életritmus, a táplálkozás, a testápolás, öltözködés, mozgás, edzés, pihenés és alvás megszervezésével, az ehhez kapcsolódó gyermeki tevékenységekkel, és az ezen alapuló szokások kialakításával biztosítjuk a megfelelő életmódot, a gyermekek egyéni szükségletének és fejlettségének megfelelően.

Az életkornak megfelelő helyes **életritmus** kialakítása az egészséges testi és szellemi fejlődés alapfeltétele, ezért a gondozás központi eleme.

A napi helyes életritmus kialakítása életkoronként is eltérést mutat. A napi életritmus, rendszeresen megszokott időben végzett tevékenységek visszahatnak az életfolyamatokra. A gyerekek az oldott, kellemes légkörben szívesen végzett tevékenységeket nem érzik fárasztónak.

A helyes **táplálkozás** a növekedés és fejlődés elengedhetetlen feltétele.

Mivel a táplálkozás nem csak a gyermekek fejlődését, hanem közérzetét is befolyásolja, az óvodapedagógus a szülőkkel együttműködve teremti meg az esztétikus étkezési szokások, az egészséges táplálkozás feltételeit. A szülőkkel közösen meg lehet állapodni az egységes táplálkozási szokásrend kialakításában.

A **testápolás** a gyerekek egészségének védelmét, testük, ruházatuk gondozását, tisztálkodásukat és tisztaságigényük kialakítását szolgálja. A testápolási szokások, igények kialakításában az óvodapedagógusnak jelentős szerepe van, hiszen ez bensőséges, intim tevékenység.

Az óvodapedagógus törekszik a családi és az óvodai gondozási szokások összehangolására.

Az **öltözködés** védekezés az időjárás változásai ellen, de fejlesztheti a gyermek ízlését, önállóságát is.

A gyermekek óvodai öltözéke kényelmes, célszerű legyen, biztonságos váltócipőt viseljenek. Minden gyerek számára javasolt egy garnitúra tartalék fehérnemű. Pihenéskor pizsamát, testnevelés foglalkozáskor tornaruhát, tornacipőt viselnek a gyermekek, amelyeket a szülők biztosítanak számukra, tetszésüknek megfelelően.

A **pihenés** és az alvás az óvodás gyermek napirendjében fontos szerepet kap. 2-4 éves korban az egész napi alvásigény 12-14 óra, 4-6 éves korban 10-12 óra. A gyerek alvásszükséglete kielégítésének egy része az óvodára hárul. A nyugodt pihenés feltétele az erős belső és külső ingerek kiküszöbölése, a csend, a nyugalom.

Az általános alvásigényen belül a gyerekeknek egyénenként más-más lehet az alvásszükséglete.

**A mozgás, a levegőzés, az egészségvédelem a testedzés alapjai.** Az edzés a gyermekek egészségének fenntartása, a megbetegedések elkerülése szempontjából nagy jelentőségű. A szabad levegőn való módszeres tartózkodás növeli az ellenálló képességet. Elsődleges a sok mozgás jól szellőztetett helyiségben, tornateremben vagy a szabad levegőn. A víz edzőhatását is ki kell használni. Az úszásoktatás jó kiegészítője a testedzésnek.

**Naponta kötelezően minimum 30-35 percet változatos mozgástevékenységek végzésével, mozgásos játékok, séták szervezésével elősegítjük a harmonikus, összerendezett mozgásfejlődést.**

Az óvodapedagógus feladatai a napi mozgásos tevékenységek megszervezésében:

Legfontosabb feladat, hogy minden nap spontán vagy szervezett formában adjon lehetőséget a gyermekeknek minél hosszabb időtartamon keresztül a szabad levegőn való tartózkodásra. Biztosítsa a gyermekek szabad játéka során is a mozgás gyakorlásának a feltételeit. Ennek érdekében tanítson olyan mozgásos játékokat is, amelyeket képesek önállóan is játszani.

Törekedjen a gyermekeket legjobban fejlesztő, kooperatív mozgásos játékok széleskörű alkalmazására. Adjon ötleteket, irányítsa a gyerekek figyelmét a szabadban és az épületen belül is a legoptimálisabb terhelést biztosító napi mozgáshoz. Változatos eszközök és a gyermekek önálló, szabad mozgásának biztosításával tegye lehetővé a téli időszakban is, hogy a mindennapi mozgás örömet jelentsen a gyermekek számára.

Az egészségvédelemhez tartozik a gondozási, mozgásfejlesztési feladatsor, mert együttesen szolgálja az egészséges fejlődést és az egészség megóvását.

Hangsúlyt kell fektetni a higiénia szabályok betartására. A gyermek óvodába kerülésekor tájékozódni kell a gyermek egészségi állapotáról, arról, hogy van-e olyan betegsége, allergiája, amiről az óvodapedagógusnak feltétlenül tudnia kell.

Az óvodapedagógusnak észre kell venni - ha ez eddig nem történt meg - a mozgásos, mozgásszervi problémákat, amelyek szakorvosi figyelmet igényelnek (pl. rossz tartás, befelé forduló lábfej, lúdtalp stb.).

A gyermekek testi egészségének megőrzése, a hibaforrások, a balesetveszély kiküszöbölése az óvodapedagógus feladata.

**Az érzelmi, az erkölcsi és a közösségi nevelés**

Az óvodáskorú gyermek jellemző sajátossága a magatartás érzelmi vezéreltsége, a gyermekek az érzelmek uralma alatt élnek. A személyiségen belül az érzelmek dominálnak, ezért elengedhetetlen, hogy a gyermekeket az óvodában érzelmi biztonság, derűs, szeretetteli légkör vegye körül. **A derűs hangulat biztonságérzetet** ad a gyermekeknek és tevékenységre készteti őket. Ez a légkör alapozza meg a gyermekek érzelmi kötődését óvónőjükhöz és ösztönzi társas kapcsolataik alakulását.

**Az óvodával és az óvónőkkel való első találkozás** szinte minden gyerek esetében alapvetően befolyásolja az óvodához fűződő későbbi kapcsolatát, ezért szükséges, hogy már az óvodába lépéskor kedvező érzelmi hatások érjék a gyermekeket.

A beszoktatás ideje alatt az óvónők és a szülők együttesen segítenek, hogy a gyerek megtalálja helyét az óvodában. 3-4 éves korban alapozódnak meg a legalapvetőbb értékrendek, a szokás - szabályrendszer, a viselkedés, az érzelmi kötődés és az egymáshoz való alkalmazkodás képessége.

Egyénileg, differenciáltan kell ebben az életkorban megalapozni a legfontosabb készségek kialakulását meleg, biztonságos légkörben.

Az óvodába kerülő kisgyermek elsősorban a felnőttekhez vonzódik, szüksége van a bensőséges, intim helyzetekre, a felnőtt testközelségére, meleg érzelmi viszonyra, beszélgetésekre, egyéni megerősítésre, érintésre, együtt játszásra.

A gyermek, a gyermekek, valamint az óvodai alkalmazottak közötti kapcsolatot kiemelten kezeljük.

**Az óvodában a gyermek megtanul alkalmazkodni, megtanulja az együttműködés legalapvetőbb** **szabályait,** lehetőségeit. Óvodáskorban ez a hatás felerősödik azáltal, hogy a gyermek mások cselekvésének eredményét megfigyelve tanul, és utánzás, illetve minta -, és modellkövetés útján sajátít el magatartásmódokat, tevékenységi formákat, meghatározott értékeket. A közösségi nevelés hatására alakul ki a tettek mind objektívabb értékelése, a gyerekek véleménye másokról és önmagukról.

***Fontosnak tartjuk azt, hogy az óvoda nevelje a gyermeket annak elfogadására, megértésére, hogy az emberek különböznek egymástól.* Az óvoda felelőssége, hogy felismerje a veszélyeztetett, hátrányos helyzetű, egyéb rizikófaktorral rendelkező gyermekek problémáit**, s azokat megfelelő szakismerettel, megoldani és kezelni igyekezzen.**A kiemelt figyelmet igénylő gyermekek esetében szükség szerint különösen jelentős az óvoda együttműködő szerepe, az ágazati jogszabályokban meghatározott speciális felkészültséggel rendelkező szakemberekkel. A differenciált, egyéni bánásmód alaptétele a módszerek, eljárások egyénre szabottsága.** Nem csak a lemaradt és hátrányos helyzetű gyermekek, hanem minden gyermek szembesül problémákkal, nehézségekkel, akadályokkal. Nagy különbségek lehetnek az azonos életkorú gyermekek között is. Valójában minden gyermeknek szüksége van egyéni bánásmódra.El kell fogadnunk a nem tipikus gyermeket: fejlesztéséhez nagyfokú etikai felelősség, türelem és felkészültség kell, kiemelt jelentőségű a másság elfogadására nevelés.**A szocializáció szempontjából különös jelentőségű a közös élményekre épülő közös tevékenységek gyakorlása.** A közösségi élet tartalma ezekben, és a közös élményekben, kapcsolatokban formálódik.Az óvodai élet egyszerre segíti a gyermek szociális érzékenységének fejlődését és pozitív én-tudatának, én-képének alakulását: teret biztosít én érvényesítő törekvéseinek. Ezért olyan óvodai élet szervezése kívánatos, amely elősegíti a gyermek erkölcsi tulajdonságainak (mint pl. az együttérzés, a segítőkészség, az önzetlenség, a figyelmesség) és akaratának (ezen belül: önállóságának, önfegyelmének, kitartásának, feladattudatának, szabálytudatának) fejlődését. A gyerekek közösségi neveltsége magatartásukban is megmutatkozik. A pozitív magatartás (a természetben és az emberi környezetben megmutatkozó értékek megbecsülése, tisztelete) hátterében a pozitív beállítódás alakulása feltételezhető.**A távlatok és hagyományok rendszeréből kiemelkednek az időről időre visszatérő, sajátos keretek között lezajló közösségi események: az ünnepek. Az ünnepek jelentős alkalmak a** gyerekek és az óvoda életében. Perspektívát adnak, megerősítik a hagyományokat, a közös élmény révén fokozzák a gyerekek közösséghez tartozását. Az ünnepek csak a szülők együttműködő támogatásával érhetik el hatásukat.

**Óvodai ünnepeink, megemlékezések**

|  |  |
| --- | --- |
| Ünnepek és megemlékezések | Ideje |
|  |  |
| Állatok világnapja | október 4. |
| Mikulás | december 6. |
| Karácsony | December |
| Farsang | Február |
| Március 15. | Március |
| Húsvét | Április |
| Föld napja | április 22. |
| Anyák napja | Május |
| Madarak, fák napja | május 10. |
| Challenge day | Május |
| Búcsúzás (nagycsoport) | Május |
| Gyermeknap | Május |
| Környezetvédelmi világnap | június 5. |

**Újdonság:**

**Óvodaszépítő akció, minden év 10. hó és 04. hó, őszi, tavaszi kerti munkák**.

**Magyar népmese napja szeptember 30.**

**Európai autómentes nap szeptember 22.**

**Szüreti játszóház minden év 10. hó**

**Költészet napi rendezvény április 11.**

**Manó-Vár nap minden év május**

**Az anyanyelvi, az értelmi fejlesztés és nevelés megvalósítása**

**Az anyanyelvi nevelés valamennyi tevékenységi forma keretében megvalósítandó feladat. Az anyanyelv fejlesztése és a kommunikáció különböző formáinak alakítása – beszélő környezettel, helyes mintaadással és szabályközvetítéssel – az óvodai nevelőtevékenység egészében jelen van.** Az óvodai nevelés a gyermek egyéni érdeklődésére, kíváncsiságára – mint életkori sajátosságra –, valamint a meglévő tapasztalataira, élményeire és ismereteire építve biztosít a gyermeknek változatos tevékenységeket, amelyeken keresztül további élményeket, tapasztalatokat szerezhet az őt körülvevő természeti és társadalmi környezetről.Az értelmi nevelés további feladatai: egyrészt a gyermek spontán és tervezetten szerzett tapasztalatainak, ismereteinek rendszerezése, bővítése, különböző tevékenységekben és élethelyzetekben való gyakorlása, másrészt az értelmi képességek (érzékelés, észlelés, emlékezet, figyelem, képzelet, gondolkodás – alkotóképesség – fejlesztése. **Az óvoda feladata valamennyi értelmi képesség, különösen a képzelet és a kreativitás fejlődését elősegítő ösztönző környezet biztosítása.**

**Az óvoda csoportszerkezete**

A vegyes életkorú csoportok a különböző fejlődési ütemű gyermekeknek kedvező fejlődési környezetet nyújtanak.

Óvodánkban vegyes életkorú csoport működik.

**AZ ÓVODAI ÉLET MEGSZERVEZÉSE**

**Az óvodában a nevelőmunka középpontjában a gyermek áll.**

A gyermekek egészséges fejlődéséhez, fejlesztéséhez a napirend biztosítja a feltételeket a megfelelő időtartamú tevékenységformák megtervezésével. A rendszeresen visszatérő ismétlődések érzelmi biztonságot teremtenek a gyermekekben. A napirendünk igazodik a különböző programokban megfogalmazott feladatokhoz, figyelembe vettük a helyi szokásokat, igényeket. **A gyermekek egészséges fejlesztéséhez a napirend és a hetirend biztosítja a feltételeket, melyek a megfelelő időtartamú, párhuzamosan is végezhető, differenciált tevékenységek, valamint a gyermek együttműködő képességét, feladattudatát fejlesztő, növekvő időtartamú (5–35 perces) csoportos foglalkozások tervezésével, szervezésével valósulnak meg.**

**A napirend**

A napirenden belül rugalmasan figyelembe vehető az egyes tevékenységek időigénye, a gyerekek életkora, egyéni szükséglete. A napirend ezen kívül annak megfelelően, ahogy az évszakok váltakoznak vagy a gyermeki tevékenységek fejlődése ezt indokolttá teszi, változtatható, módosítható.

A napirendek kialakításánál igyekeztünk tág időkeretet tervezni, amelybe kötött keretek is szerepelnek úgy, hogy a gyerekek életkorát, szükségleteit figyelembe vesszük.

**A hetirend**

A hetirend kialakítása az óvodapedagógus feladata.

A hetirend összeállításánál figyelembe vesszük:

1. A szabad játék, a kötetlen, a szervezett foglalkozások, egyéb szabadidős tevékenységek idejét.

2. Szem előtt tartjuk a reggeli, ebéd, uzsonna, mozgás, pihenés, séta, udvari játék beosztását, valamint a rászoruló gyermekek egyéni fejlesztésének, rehabilitációjának idejét.

3. A logopédiai, fejlesztőpedagógusok által vezetett foglalkozásokat.

4. A gyermekek játékának fejlődéséhez, a környezet megismeréséhez, felfedezéséhez kapcsolódó élményszerző sétákat.

5.Külön programokra (foci, balett, sakk stb.) időt a délutáni időszakban (16 – 18 óra között) biztosítunk. Ingyenes kötelező ellátást (orvosi-, védőnői vizsgálat, logopédia) a délelőtti időben folytatnak a szakemberek.

6.Önköltséges külön programjaink általában mozgással kapcsolatosak. Az önköltséges programokon való részvétel a gyermekek számára önkéntes. Itt igyekszünk a szülők igényeit figyelembe venni, de csak olyan programot támogatunk, ami a gyermekek életkori sajátosságaival, egészséges életre való nevelésével, helyi programunkkal összeegyeztethető.

**Napirend**

7.00-12.00

J Játék, játékba integrált tanulás, képességfejlesztések, testápolás,

Á folyamatos tízórai, munkajellegű tevékenység, beszélgető kör,

T mindennapos együttmozgás, öltözködés, szabad mozgás, játék,

É séták, megfigyelések a szabadban.

K

12.00-15.30

Testápolás, munkajellegű tevékenység

Ebéd

Pihenés, mesehallgatás

Folyamatos ébredés, uzsonna

15. 30- 17. 00

J

Á Szabad játék, teremben, udvaron

T Folyamatos távozás

É

K

**A Hetirend általános tartalma:**

**Hétfő:**

Mozgás, Mese - vers, Rajzolás-kézimunka, Anyanyelvi játékok

**Kedd:**

Mozgás, Mese - vers, Környezetünk tevékeny megismerése: környezetismeret, séta

**Szerda:**

Mozgás, Mese – vers, Rajzolás-kézimunka, Ének – zene - gyermektánc

**Csütörtök:**

Mozgás, Mese - vers, Környezetünk tevékeny megismerése: matematikai játékok

**Péntek:**

Mozgás, Mese-vers, Úszás

**TEVÉKENYSÉG --FORMÁK:**

**JÁTÉK**

A kisgyermek elemi pszichikus szükséglete a játék, melynek mindennap visszatérő módon, hosszan tartóan és lehetőleg zavartalanul ki kell elégülnie. Az óvodapedagógus jelenléte teszi lehetővé a gyermekek közötti játékkapcsolatok kialakulását is. A játék folyamatában az óvodapedagógus tudatos jelenléte biztosítja az élményszerű, elmélyült gyermeki játék kibontakozását. Mindezt az óvodapedagógus feltételteremtő tevékenysége mellett a szükség és igény szerinti együtt játszásával, támogató, serkentő, ösztönző magatartásával, indirekt reakcióival éri el. Minden egészséges kisgyerek, amikor csak teheti játszik, és ez a játék a valóságot tükrözi. Élmények, otthoni tapasztalatok többszöri átélésével segíti a gyermek egyéni vágyainak és ötleteinek kibontakoztatását.  
 Célunk, a fejlesztési feladatok játékban történő alkalmazásával naponta és folyamatosan sok-­sok lehetőséget biztosítani a gyermekeket arra, hogy a számukra érdekes és szabadon választott tevékenységek közben gyakorolhassák azokat a funkciókat, amelyek az aktuális fejlődésüket elősegítik.

**Feladatok**:

*Az óvónő biztosítja a játékhoz szükséges feltételeket:*

**Nyugodt légkör:**elmélyült, örömteli, kiegyensúlyozott játék e nélkül nem lehetséges. Ahhoz, hogy a gyermek felszabadultan tevékenykedhessen, állandóságot, biztonságot, nyugalmat kell teremtenie az óvónőnek.

**A megfelelő hely** biztosítása a csoportszobában és az udvaron egyaránt fontos. A különböző játékfajták kivitelezéséhez elegendő teret kell kialakítani a gyerekek számára. Fontos, hogy legyenek állandó játszóhelyek, de legyen lehetőség a változtatásra is.

Így a gyermekek igényük szerint, folyamatosan változtathatják környezetük elrendezését. Közösen alakíthatják a teret játékuknak megfelelően. Az óvónő figyeljen arra, hogy a különböző játékok szervezésében ne akadályozzák, ne zavarják egymást, tudjanak elmélyülten, tartósan játszani. Az udvaron nagyobb a hely a mozgásos játékhoz, de itt is fontos, hogy széleskörű tevékenységhez biztosítson helyet az óvónő.

**Elegendő idő**biztosítása: az óvónő figyeljen arra, hogy a napirendben a játékra fordított idő a nap minden szakában, akár a teremben, akár a szabadban lehetőleg összefüggő legyen. A reggel megkezdett játékok egész nap, sőt másnap is folytatódhatnak.

A játékhoz szükséges **eszközök**folyamatos biztosítása: a tudatos óvónői munka lényeges eleme a játékeszközök kiválasztása, biztosítása. Ez az óvónő nagy felelőssége, hiszen az, hogy a gyermek mikor, mivel játszik, milyen eszközökkel találkozik, az lényegesen befolyásolja minden irányú fejlődését.   
 Az óvónő a játékhoz olyan eszközt biztosítson, amely: esztétikus, könnyen tisztítható, veszélytelen, jó minőségű, különböző alapanyagú, sokféleképpen egymással variálható. A fejlesztési feladatok megvalósulását nagymértékben befolyásolja az eszközök kiválasztása.

***Gvakorlójáték:***

Kiindulópontja a véletlen mozgásból, cselekvésből fakadó siker, amely újra és újra ismétlésre készteti a gyermeket. Lényege valamilyen újszerű cselekvés ismételgetése, amely örömet okoz.A gyakorlójáték bevezetője és kiegészítője a többi játékfajtának.

Fajtái:

* a hang és beszéd játékos gyakorlása
* mozgást gyakorló játékok
* játékszerek és eszközök rakosgatása
* játék a különböző anyagokkal.

A gyakorlójáték fejleszti a gyermekek értelmi képességeit, érzelmeit, beszédét, kommunikatív eszköztárát.

***Szerepjáték:***

1. nevelési szempontból a leggazdagabb lehetőségeket nyújtó játékfajta.
2. Tükrözi a gyermek egész eddigi életét, személyiségét, tehát nagyon sok egyedi vonás van benne. A gyermekek szerepjátéka tapasztalataikat, ismereteiket, elképzeléseiket és az ezekhez fűződő pozitív, illetve negatív érzelmeiket tükrözi.
3. A vállalt szerepeken keresztül ábrázolják a valóság számukra lényeges mozzanatait, miközben sokoldalúan megnyilvánulnak.
4. A szerepjátéknak nagy jelentősége van a gyermek személyiségfejlődésében, elsősorban szociális területeken. A gyermek szociális tanulással, a felnőtt mintáról sajátítja el, tanulja meg az erkölcsi értékeket, a társadalmi együttélés szabályait. Fejlődik képzelete egy-egy kitalált történet eljátszásával, szervezőkészsége a játék megszervezésével, empátiája a társak érzelmeinek felfogásával, elgondolásaik megértésével.

Ehhez a játékhoz is szükséges a gyermek átélt élményeinek sokszínűsége, a valóságos életből származó anyagok, eszközök, melyet, ha lehetséges az óvónő a gyermekekkel közösen szerezzen be, illetve gyűjtsön össze.

***Szabályjáték:***

Jellemzője, hogy pontos, meghatározott szabályok szerint zajlik. Szabályok határozzák meg a játék megkezdésének módját, menetét, befejezését, egy szakaszának lezárását. A szabályjátékokban nagy szerepe van a versengésnek. A szabály betartása vagy megszegése különböző érzelmeket vált ki a játék résztvevőiből, s ez meghatározza a gyermekek magatartását, egymáshoz való viszonyát.

**Fajtái:**

* mozgásos szabályjáték: pl.: testnevelési játékok, dalos és mondókás népi játékok, fogócskák, bújócskák, körjátékok, szembekötősdik, labdajátékok, mozgásos versenyjátékok, stb.
* értelmi képességet fejlesztő játékok: társasjátékok, kirakók, dominók, kártyajátékok, logikai játékok, stb.

***Építő és konstruáló játék:***

A gyerekek kockából és más játékszerekből, különböző alkatrészekből, anyagokból építményeket, játékszereket, különféle tárgyakat hoznak létre. A létrehozás és az alkotás öröme jellemzi e tevékenységet. Az "én csináltam" tapasztalata bizonyságot nyújt a gyereknek saját képességeiről, növeli biztonságérzetét. Konstruálni lehet klasszikus játékeszközökből (építőkockák, LEGO, DUPLÓ, tüsi stb.), de felhasználhatók más félkész anyagok, eszközök, kartonok, faágak, fonal, kövek stb.}

***Dramatizálás, bábozás:***

A szerepjátékot gazdagítja, ha a gyermekek irodalmi élményeiket szabadon választott, kötetlen módon dramatizálják. Ennek első feltétele, hogy az irodalmi alkotások érzelmileg megragadják a gyereket, valóban esztétikai élményt jelentsenek számukra. Dramatizáláskor beleélik magukat az egyes szereplők helyzetébe (ember, állat, növény, tárgy) és saját érzelmi töltéssel, átéléssel színezik azt.   
 Kezdetben az óvónő is legyen résztvevő a megjelenítésben, ezáltal modellt ad egy-­egy szereplő megformálásához. A gyermeket serkenteni kell a párbeszédre, a kommunikatív és metakommunikatív eszköztár sokszínű kihasználására.  
 A bábozás először az óvónők előadásában jelenik meg.  
 Jó, ha a csoportnak van kedvenc bábja, akinek szívesen elmondják sikereiket, örömüket, bánatukat. A bábnak fontos szerepet szánhatunk már a beszoktatás időszakában. A gyerekek megkedvelik a bábot, egy idő után maguk is szívesen eljátszanak meséket, kitalált történeteket, szituációkat, melyek egyre bonyolultabbá válnak.   
 Helyes, ha a báb használata kiegészül a báb elkészítésének igényével. A díszletek megalkotása is érdekes feladat a gyermekek számára. Az óvónőnek tisztában kell lennie a különböző életkorokban használható bábfajták (pl.: ujjbáb, fakanálbáb, síkbáb, kesztyűbáb, stb.) milyenségével, hasznosításának, kihasználhatóságának lehetőségével. Az óvónő bábjai legyenek mindig esztétikusak, karakterisztikusak, kifejezőek. A bábozás nagymértékben segíti a kommunikációs és a verbális képességek fejlődését. A fogalomhasználat, az érzelmi állapotok kifejezése, a beszéd és előadás-technikai eszközök alkalmazása terén is nagy szerepe van. A bábjáték fontos eszköze a gyermeki személyiség megismerésének, az élmények és érzelmek megjelenítésének, az önkifejezésnek.

***Barkácsolás:***

A szerepjátékban a gyerekek élethelyzeteket alkotnak újra. Ehhez a meglévő eszközökön kívül számos eszközre van szükségük. Lényeges, hogy a barkácsolás ne legyen öncélú. Az elkészített eszközökkel játszhassanak a gyerekek, legyen azoknak funkciójuk. Fontos a folyamatos gyűjtőmunka és az eszközök megfelelő elhelyezése, hogy a gyermekek bármikor hozzáférjenek. A barkácsolás fejleszti a gondolkodást, előrelátást, képzeletet, térlátást, finom motoros mozgást és a szem-kéz koordinációját, stb.

/A barkácsolást személyes példamutatással biztosítsa az óvónő./

**A fejlődés jellemzői:**

***A fejlődés várható eredménye az óvodáskor végén:***

* A gyermekek képesek kitartóan, több napon keresztül egyazon játéktémában együtt játszani.
* Játékukban leggyakrabban jelentkezik a szerepjáték.
* A gyermekek legyenek képesek elfogadni és megérteni játszótársaik elgondolásait, tevékenységük logikáját.
* El kell, hogy jussanak arra a szintre, hogy lemondjanak egy-egy kedves játékszerről.
* Vállalják a számukra kevésbé érdekes, kedvezőtlenebb szerepeket is.
* Érezzenek késztetést a barkácsolás iránt, és a létrehozott eszközöket használják fel játékukhoz, törekedjenek az esztétikus kivitelezésre.
* Barkácsolás közben vigyázzanak maguk és mások testi épségére. Ha szükséges, nyújtsanak egymásnak segítséget.
* Konstruálásukban képesek bonyolult építményeket létrehozni.
* Váljanak igényessé alkotásaikkal szemben. Alkotásaikat már önállóan sok egyéni ötlet alapján hozzák létre, képesek a különböző anyagok, eszközök kombinált alkalmazására.
* A gyermekek már képesek nagyobb ügyességet vagy nagyobb szellemi erőfeszítést igénylő szabályjátékokat játszani.
* Kialakul szabálytudatuk. Képessé válnak bonyolultabb szabályjátékok megtanulására és gyakorlására. Örömmel, nagy kedvvel játszanak, figyelmeztetik egymást a szabályok betartására. Alakul bennük az egészséges versengés.
* Képessé válnak az ismert mesék eldramatizálására, elbábozására.

Jussanak el a gyerekek a kreatív együttműködés, a társas érintkezés alapvető viselkedési szabályainak, normáinak elsajátításához, és mindezt alkalmazzák az óvoda elvárásainak megfelelően.

***Módszertani alapelvek:***

- Az óvónő törekedjen lehetőleg a minél hosszabb összefüggő játékidő biztosítására.

- Az óvónő vegye figyelembe a gyermekek játékigényeit és eltérő játékfejlettségi szintjét.

- Az óvónő tegye lehetővé, hogy a gyermekek minél több élményhez jussanak, így lehetőség nyílik a játéktartalmak bővítésére, színesítésére.

- Az óvónő segítse a gyermekek játékát, vegye figyelembe a változó kor igényeit, és a gyermek fejlődését közvetett és közvetlen módon biztosítsa.

***A terület kapcsolata más nevelési feladatokkal:***

- A játék nagyon szoros kapcsolatban áll a közösségi neveléssel azért, mert nagymértékben fejlődnek benne a társas kapcsolatok, az együttműködés lehetőségei, elfogadhatóvá válnak a viselkedési szabályok, a közös játékban alakulnak a játékhagyományok, amelyek a "mi-tudat" létrejöttét erősítik.

-A játék szoros kapcsolatban áll az anyanyelvi neveléssel azért, mert a játékot kísérő érzelmek közlési vágyat élesztenek, így fokozódik a gyermekek beszédkedve, amely elősegíti a nyelvi kommunikációs készség fejlesztését.

-A játék kapcsolatban áll a környezeti neveléssel azért, mert a gyermek az őt körülvevő környezetből szerzi élményeit, tapasztalatait, melyet játékában feldolgoz.

Amikor az óvodában játékról beszélünk, nem hagyhatjuk figyelmen kívül a tanulást, a tanulási folyamatot. Ugyanis a gyermek legtermészetesebb, legszabadabbnak tekinthető tevékenysége nevelésünk leghatásosabb eszköze. Rengeteg információval szolgál, teljes képet nyújt a pedagógusnak a gondjaira bízott gyermekről, személyiségfejlődésének éppen aktuális állapotáról. Hagyjuk gyermekeinket játszani, hogy még közelebb juthassunk gyermeki világukhoz.

**ANYANYELVI NEVELÉS, KOMMUNIKÁCIÓ**

Az anyanyelv a legfontosabb eszköze a szociális kapcsolatok kiépítésének és az egymás közötti kommunikációnak. A gyermek szocializációja folyamán környezetével való érintkezésre, gondolkodásának verbális kifejezésére használja beszédét. Ezt a beszédet nagyban befolyásolja az otthoni nyelvi környezete. Ezért családi hátterét megismerve, a gyermek egyéni képességeit figyelembe véve lehet a fejlesztést elkezdeni, s ez akkor a legeredményesebb, ha a gyermek élményeihez és tapasztalatszerzéséhez szorosan kapcsolódik.

Az óvodapedagógus feladatai

- beszéde legyen mintaszerű, követésre méltó, egyszerű és világos

- ügyeljen beszédének stílusára, hanglejtésére, dinamikájára, a hangsúly és a hangerő megfelelő alkalmazására

- mondatszerkesztése legyen egyszerű, de változatos, szemléletes és jól tagolt

- biztosítsa a beszédöröm feltételeit: nyugodt, jó hangulatú csoportlégkör, szeretetteljes beszédkezdeményezések

- figyeljen arra, hogy a gyermekek mindig választ kapjanak kérdéseikre, bátorítsa megnyilatkozásaikat

- folyamatosan kísérje figyelemmel a gyermekek anyanyelvi fejlettségét, tartsa számon beszédhibáik korrigálását egyéni fejlesztéssel (szakember bevonásával)

- a gyermekek szókincsét folyamatosan bővítse

- tegye képessé a gyermekeket arra, hogy tudjanak másokat is meghallgatni

Az anyanyelvi nevelés az óvodai tevékenységekben

Az óvodai anyanyelvi nevelés komplex folyamat, minden tevékenységet áthatva segíti a gyermekek önbizalmának fejlődését, tájékozottságukat, gazdagítja ismereteiket, erősödik a gyerekek biztonságérzete.

Játék

- Játék közben a beszédkészség fejlesztése, hangok ismételgetésével, pozitív élményekhez jutása.

- Közvetlen beszédfejlesztő lehetőséget kínálunk a különböző nyelvi játékokon keresztül, amelyek játékos mozgásra, cselekvésre épülnek.

A mese

- Az anyanyelv közegén át emberi kapcsolatokra tanít, mélyíti az önismeretet, segíti a világ megismerését. A lovagoltatók, stb. a meghitt együttlétek érzelmi kötődést alakítanak ki.

Bábozás, dramatizálás

A verbális fejlesztés úgy valósul meg, ha az óvónő és a gyermek játékát beszéd kíséri. Az óvónő által kezdeményezett anyanyelvi játékok lehetőséget adnak az artikuláció, szókincs, kifejezőkészség fejlesztéséhez.

A vers

Játék a nyelvvel az érdekes, szépen hangzó beszéddel.

Külső világ tevékeny megismerése

A gyermekek kommunikációs készségének fejlesztése a közvetlen tapasztalat és ismerkedés során történik.

A séták közbeni és utáni megbeszélések segítik a gyermekek szókincsének, nyelvi kifejezőkészségének fejlesztését.

Valós élethelyzetekben alkalmazzák a helyes köszönést, megszólítást, véleménynyilvánítást a szándékok kifejezését.  
 Illem: Általánosan érvényes szabályok az óvoda dolgozóinak, szülőknek, társaknak való köszönés, udvarias magatartás, a kötött és kötetlen foglalkozásokon tanúsított magatartás, a helyes minta megismerése, szokássá alakítása, a helytelen viselkedés korrigálása.

Ének-zene

Nyelvi képességek fejlesztése a mondókák, gyermekdalok és zenei készségfejlesztő játékok által.

Az éneklési készség fejlesztését szolgáló hangutánzó szavak éneklése segíti a magán és mássalhangzók pontos képzését.

Munkajellegű tevékenységben fogalmazzák meg, hogy miben várnak segítséget.

Közös munka eredménye, közös örömmé váljon.

Módszertani alapelvek

Az óvónő tartsa szem előtt az óvodáskorú gyermekek életkori sajátosságait.

Az óvónő erősítse a gyermekek egyéni adottságainak és képességeinek fejlesztését. Az óvónő vegye figyelembe az eltérő otthoni nyelvi környezetből érkező gyerekek különböző beszédfejlettségét.

**VERS, MESE**

*„...a kicsinyek irodalmának kettős a hatása:*

*részben kiegészíti és ébren tartja a gyermek*

*képzeletteremtő kedvét, részben pedig segít*

*megismerni a valóságot.”*

A gyermek személyiségformálásának és egyben esztétikai nevelésének legfőbb területe az irodalmi, egyben nyelvi nevelés.

Az irodalmi nevelés heti foglalkozások és mindennapi tevékenységek keretében történik. Lényege: az óvónői beszédminta alapján fejlődik a gyermek szókincse, nyelvi készlete. A mechanikus bevésésből eredő sikerélmény ösztönzően hat a gyermek tanulási folyamatára. A gyermekben erősödik az összetartozás érzése, az egymás iránti figyelem a mese, vers hallgatásának családias körülményei során.

A mese életkorilag megfelel az óvodás gyermek szemléletmódjának és világképének. A mesélővel való személyes kapcsolat a gyermeknek nagy érzelmi biztonságot jelent. A mese tisztázza: a világban jelen vannak rossz hatások és jó elemek is, így realitásra és valóságra tanítja a gyermeket. A gyermek ámultan követi a mese rohanó cselekményét, belemerül képeibe, a mese képei és cselekménye előhívnak egy érzést, ami az erkölcsi nevelés alapját fogja adni.

A gyermek a mese által feldolgozza mindennapi szorongásait, újra és újra leküzdi félelmeit - a mese ugyanis a valós érzelmek képeit mutatja fel, segít a megértésben, a feldolgozásban. A mesehallgatásban a gyermek más magatartást vesz fel: a figyelem, a merengés által szinte kilép a valós világból. A nevelő a mesélés során szintén kilép a hétköznapokból, hangszíne és gesztusai egy más közegbe megy át. Ezért is fontos a közvetlen, szóbeli mesélés: a gyermek belső képéhsége nagy, a szóban mondott mese tapintatossága erre épít: a gyermek csak annyi képet alkot hozzá, amennyi jólesik neki.

A gyermek szimultán kettős tudattal fogadja be a mesét az átélés kettősségével: kis óvodás korban az illúziónak van nagyobb hangsúlya, a nagy óvodások már teljes kettős tudattal rendelkeznek. A mesék sokféle elemeinek (mítoszok maradványainak, népmese elemeinek, társadalmi tapasztalatok áttételeinek) megfelelői a gyermek lelki fejlődésében tapasztalt gondolati, indulati, szemléleti vonásoknak.

Az átváltozások, hirtelen átalakulások, ellentétek kedvelése, veszély és menekülés, elégtétel szerepe, vágyteljesítés, mint közös lelki mechanizmus. A mese adja meg az azonosítási lehetőségeket, sokféle helyzetet kínál, amelyben a gyermek áttételesen követheti vágyait.

Kisebb korcsoportban rövidebb állatmesékkel teremtünk harmóniát, gyengéd közeledés az állatokhoz. A középső korcsoportban népmesékkel és tündérmesékkel biztosítjuk gyermekeink mindennapi lelki táplálékát. Nagy óvodásainknak hosszabb, szerteágazóbb meséket és valós történeteket is mondhatunk és olvashatunk, mintát adva ezáltal a probléma megoldásához és az élethez.

Az irodalmi nevelés másik eszköze a vers. A vershallgatás közben a gyermekben ősi vonzalmak támadnak fel, a mélyből felkívánkozó ritmusélmény mellett a képzettársítás ragadja magával a gyermeket. Fontos azonban a játék is, ami a szavak mögött húzódik. A gyermeknek a versből lényeges az érzelmi hatás, a gazdagodó képzeletvilág, a szépnek és jónak mélyreható ereje, az élményszerűség. A gyermekek már óvodás korban fogékonyak az esztétikumra, a versben a ritmus, a zeneiség megragadja őket, később ismételgetik játék közben is.

Magatartásukon látszik: kellemes a sorok, szakaszok, később versek felidézése. A ritmus mellett egyre nagyobb szerepet kap a rím játékossága. A gyermekre a versből elsődlegesen a hangzás hat, a tartalmi elemek eleinte másodlagosak, a vers hangulati színezetét is a zeneisége váltja ki.

A kisgyermek vers iránti fogékonysága azon alapszik, hogy a ritmus és a hangzás ugyanahhoz az érzékletes, érzelmekkel átszőtt sémához tartozik, mint a mozgás (melyet helyettesít) és a hangulat (melyet kifejez).

A mondókákat ismételgetni jó - hangzásban is, és mozgáskedvet is ad. Megmarad a gyermekben a versből: a derű, a vidámság, az ötletek őszinte játékossága, a meghúzódó valóság és a zene. Az óvónő felelőssége a versek választása: közelíteni kell a gyermek érdeklődéséhez, és igazodni a téri-időbeni viszonyokhoz.

Az irodalmi nevelés, a mese és vers célja: a nyelvi fejlesztés, a személyiség fejlesztése és az érzelmi biztonság megteremtése, az irodalom iránti vágy kialakítása.

Feladata: irodalmi élmények, művek hű közvetítése, a gyermek önálló kezdeményezéseinek segítése, dramatizálás biztosítása, irodalmi környezet megteremtése, kötetlen vers -, és mese élmények szervezése, átgondolt anyagválogatás.

A fejlődés jellemzői

3-4 éves korban

* szívesen beszélnek a velük történt eseményekről
* ismerik azokat a legfontosabb szavakat, amelyek tárgyak, személyek szembetűnő tulajdonságait, mozgását, cselekvését jelölik
* megnyilvánulásaik kérés, kérdés, felkiáltás formában a leggyakoribbak
* a magánhangzók és mássalhangzók nagy részét tisztán ejtik.

4-5 éves korban

* a gyermekek bátran és szívesen beszélnek, elmondják élményeiket, megjelenik a **"miért?"** kérdések sora
* értik és használják az ismert szavakat, akkor is, ha nem szemlélik közvetlenül
* gondolataikat érthetően, összefüggően tudják kifejezni, szövegszerkesztésük gyakran összefolyó, sok ismétléssel, kötőszóval
* a párbeszéd jellegzetes fordulatait használják, a beszédhelyzethez illeszkedően megfelelő hanglejtéssel
* helyesen használják a jelen és a múlt idejű igeidőket, a képzőket, a ragokat, a névelőket.

5-6-7 éves korban

* a gyermekek aktívan használják kibővült szókincsüket
* elbeszélésük folyamatos, de gyakran nem követik a történések logikai, időbeli sorrendjét
* kialakult a beszédhelyzetekhez, az anyanyelvi szabályokhoz illeszkedő, jól érthető, megfelelő hangsúlyozású, hangerejű és sebességű beszédük
* Figyelmesen végig tudják hallgatni az óvónőt, társaikat, részt vesznek párbeszédekben, kérdésüket, válaszukat ehhez igazítják
* helyesen használják a névmásokat, névutókat, a jövő idejű igeidőket és igemódokat.

**Ének, zene, énekes játék, gyermektánc**

„A zene hatása olyan emberformáló erő, amely kihat az egész személyiségre.”

Kodály Zoltán

Az óvodai nevelés során a gyermekben, a gyermeki közösségben, a bennünk élő, a társadalom valóságát tükröző sokszínű embereszményt szeretnénk megvalósítani. A zenei nevelés időben és térben összefonódik a gyermek nevelésének többi feladataival. A dal, a zene érzelmi hatása szerteágazó, ezért a zenei nevelés hatása is igen sokrétű, kihat a gyermek egész személyiségének fejlődésére.

A hallás, mint érzékelés, a zenei élmény sajátos eszköz a valós világ jobb megértéséhez. A zörej és a zenei hang differenciált felfogása a környezet pontosabb elsajátítását jelenti, ezt egészíti ki. A dalolás, a zenehallgatás örömérzést kelt, a lágy és könnyed éneklés a közösségi érzést fejleszti. A gyermek egy-egy játékon, dalon vagy zeneművön keresztül sajátos, újszerű kapcsolatba kerül a világgal.

A zenei nevelés akkor hatásos, ha nem csak készségeket fejleszt, hanem a dalolás, a zeneművek meghallgatása élményt, örömöt is jelent a gyermek számára. Az átélt vidám éneklés emléke egy életen át elkíséri, és alapot ad éneklési kedvének, zenei ízlésének fejlesztéséhez. Nagy a felelőssége az óvodának, hogy jó irányba terelje a gyermek bontakozó zenei érdeklődését.

Az óvodai zenei nevelés során a rendszeres gyakorlással és ismétléssel a gyermek adottságai kialakulnak, készségei fejlődnek. Ez a nevelés azonban csak alapozó jellegű, de általa az idegrendszerileg és fizikailag ép gyermek zenei hallása fejleszthető, és megtanulhat tisztán énekelni. 6 éves korára megtanítjuk a gyermeket kis hangterjedelmű dalokat tisztán, jó szövegkiejtéssel, csoportosan és önállóan is szépen énekelni. Játékos mozdulatokkal érzékeltetjük a dalok ritmusát és lüktetését, differenciáljuk a magas-mély, erős-halk hangokat, és a gyors-lassú tempót. Az óvodai éneklés tényleges eredményét az jelenti, hogyha a zene kiváltotta érzelmek differenciálódnak, a gyermek ízlése és igényessége kezdeti fokon megnyilvánul, a zene hallgatása iránt érdeklődik és az éneklés, dalolás felszabadult, őszinte örömet jelent számára.

Az ének-, zenei nevelés az esztétikai érzék fejlesztésén túl más képességeket is fejleszt:

* az érzékelést,
* a figyelmet,
* az emlékezetet,
* a bevésést,
* a belső hallást,
* a képzeletet,
* a gondolkodást és elvont gondolkodást,
* az akaratot,
* az érzelmeket.

Az óvodapedagógus ennek érdekében előre megtervezett helyzeteket teremt, felismeri az alkalomszerűen adódó lehetőségeket, hogy a nevelés érdekében kihasználja őket.

Az ének a gyermek természetes játszótársa. A dajkadalok, a mondókák sokféle jó tulajdonságot sűrítenek: a hallás örömeit ritmussal és dallammal is megtetézik, és a mozgásokat a beszéddel, nyelvvel kapcsolják össze.

A gyermekdalok értelme mélyen van: a dallam, a ritmus, a mozgás mélységeiben, innen az összefüggés a mozgás – beszéd - gondolkodás között. A zenei nevelésben nagyon fontos az élmény nyújtás: a gyermekeknek hangban, hangzásban, zenében a legtisztább, legnemesebb anyagot kell közvetítenünk. A népi gyermekjátékok, a komponált gyermekdalok, a magyar népdalok, más népek dalai és műzenei szemelvények szolgálják a hétköznapok során állandó zenei élményanyagot, és a közös dalos játék foglalkozások anyagát. Így jut el a gyermek a lelki szabadsághoz és biztonsághoz.

A zenei nevelés célja: a gyermek életkorának megfelelő anyaggal változatos módon fejleszteni a zenei érzékét, hallását, teljes személyiségét, ösztönözni játékos zenei alkotókedvüket, formálni esztétikai érzéküket.

Feladataink: az éneklés játékok, a zene megszerettetése, a tiszta éneklésre szoktatás, a ritmusérzék fejlesztése, zenei ízlés kialakítása, a gyermek zenéhez való jó érzelmi viszonyának kialakítása, zenehallgatással a befogadás képességének fejlesztése.

**Gyermektánc**

**3-4 évesek játékos táncos mozgásának anyaga:**

**Mozgásformák:**

* játékos utánzó mozgások, ismétlődő mozdulatok
* játékhoz kapcsolódó mozgások
* álló helyzet, körforma áll, indul
* helyben járás egyenletes tapssal
* járás kör összefogása nélkül
* sor, köralakítás kézfogással járás közben
* járás közben guggolással
* testrészek ütögetése / comb, elöl, oldalt, mellkas/
* dülöngélések, fordulatok  jobbra, balra

**Táncmozdulatok:**

* egyenletes táncmozgás csípőre tett kézzel, lányok szoknyafogás, fiúk hátul csuklófogás,
* térdrugózás kis jobbra-balra mozdulattal
* kis terpeszben testsúly áthelyezése negyedenként egyik lábról a másikra
* guggolás körjátékkal
* egyenletes szökdelés páros lábbal
* egyenletes szökdelés enyhén terpesztett lábbal

**4-5 évesek játékos táncos mozgásos anyaga:**

**Mozgásformák térformák:**

* utánzómozgás, taps , guggolás, kaputartás
* párcserélő, szerepcsere, párválasztó, kiforduló
* párosával keresztfogás, páros vonulás, vonulás kapu alatt
* kígyó/ hullámvonal, csigavonal, sorgyarapító külső kör
* járás irányváltoztatással, láncsor, libasor, kör
* két sor egymással szemben
* párban táncolás, szétszórt alakzatokban

**Táncmozdulatok:**

* ringás állva járás közben
* állva zökkenés, páros sarokemelés
* oldalzáró lépés jobbra-balra / lép-zár/, záró lépés előre
* szökdelés, egyenletes térdrugózás negyedekre
* sétálás, járólépés negyedekre
* dobbantás, forgás, guggolás, helycsere, egymás megkerülése
* páros forgás, páros vonulás
* oldalzáró lépés, záró lépés előre
* helyben járás tapssal, saját tengelykörüli forgással 4/4 alatt
* helyben járás különböző kézmozgással/ taps, comb, mell, váll, ütögetéssel/
* körben járás kézfogással
* hátrafelé járás közben tágító mozgás
* szökdelés váltott lábbal féldallamonkénti váltással

**5-6-7 évesek játékos táncos mozgásának anyaga:**

**Mozgásformák, térformák:**

* két egyenes oszlop szemben állva, vonulás oszlopban
* csigavonal/rétes/ hullámvonal két csoportban
* két kör halad ellentétes irányba egymáson belül, arccal a középpont felé
* két kör egymással szemben, páros kör- két kis kör- négy kis kör
* szűkülő, táguló kör
* egy kapu két átbújó sor
* a párok szétválnak, majd találkoznak, mindenki párban
* kőketánc, iglice, bújj-bújj zöld ág/ társak megkerülése kígyózva/
* sorgyarapító, átbújás kapusor alatt
* két kapusor, köralakítás
* kör kapuzárással történő felbontása, újraalkotása, kapuzárás körformában

**Táncmozdulatok:**

* sarokkoppantás előre váltott lábbal, szimmetrikus ismétlés
* kis csárdás lépés
* záró lépés hátra, szimmetrikus ismétlés
* forgás egyedül párosával
* kis csárdáslépés dobbantással
* menetirányban ringólépés
* szökdelés előre térdfelhúzással
* térdfelhúzás váltott lábbal
* két combot üti, vagy comb alatt tapsol

**Rajzolás, mintázás, kézimunka**

„Az élmény olyan lelki folyamat,

amelyet értelmi, érzelmi és akarati

kölcsönhatás jellemez. Az esztétikai

élményben hangsúlyozott az érzelem

motiváló szerepe.”

Elek László

A gyermek ábrázoló tevékenységét nevezhetjük képzőművészeti, alkotó, művészi alkotótevékenységnek is. Az óvodai ábrázolás fejlődési sajátosságokhoz kötődik, kezdetben a gyermek még nem képes „ábrázolni”, később érdeklődése nyomán és más indítékok miatt nem mindig törekszik a valóság jegyeinek pontos megjelenítésére.

Az ábrázolótevékenység a dolgok, jelenségek esztétikai megismerését szolgálja, a tevékenység eredménye érzékletes, szemléletes módon a valóságot tükrözi. A gyermek a valóság összetettségéből keveset, majd mind többet fog fel. A valóság objektív összefüggéseinek feltárásához a környezeti hatásoknak és a nevelésnek kell megadnia az irányítást és segítséget. A valóság megfigyelésének, az ítéletalkotásnak és a tevékenységnek eredménye esztétikai jellegű alkotás, amely érzelmektől színezetten fejezi ki azt a hatást, melyet a környezet ingerei, élményei váltanak ki. A nevelésnek és irányításnak tudatosan kell megteremtenie azokat a körülményeket, melyek biztosítják a gyermek képességeinek fejlesztését és a jelenségek megismerésének gazdagodását.

Az esztétikai élmények tartalma és minősége a gyermekek életkori sajátosságaitól függ, az élmények sajátos jegyeiben hangsúlyozott és érzelem motiváló szerepe, ami cselekvésre indíthat.

Az ábrázoló tevékenységek során széleskörű személyiségfejlesztés is történik: az érzékszervek fejlesztése (látási, tapintási, mozgási), speciális az ábrázolói adottságaik, hajlamok és képességek fejlesztése, a vizualitás elmélyítése ismereteiben (forma, szín, díszítés, szerkezet), az érzelmi világ színezése és differenciálása, a sikerélmény kialakítása.

Érzelmi motiváltságú a tevékenység, az alkotás folyamata is, jellemet formáló hatásai a kitartásban, pontosságban, az alkalmazkodásba, a toleranciában érvényesülnek.

Az ábrázolás területei is igazodnak a gyermek készségszintjéhez, érdeklődéséhez, és a tér-időbeli viszonyokhoz. A barkácsolás során a gyermek formákat alakít, szerkezeti összefüggésekre figyel, színeket válogat, a részleteket viszonyítja egymáshoz. Alapot, tapasztalatot kap ahhoz, hogy megértse a tárgy funkciójának és formai jegyeinek összefüggését.

A mintázás során kezdetben az agyag adta funkcionális örömöt használja ki a gyermek, később rávezetjük, hogy az agyagból készíteni is lehet valamit. Ez a tevékenység fejleszti a szem és a két kéz együttes koordinálását. A mintázásban nagy szerepe van a tapintásnak, a tárgyak térbeli tulajdonságaihoz fűződő élményeknek. A nagyobb gyermekekben már egyre tudatosabb a valóság és a munka összefüggése.

A festés jellegzetességei a gyermek színekhez való viszonyához kapcsolódnak. A szín a gyermek számára nem kapcsolódik szorosan a tartalomhoz, még nem tudatos a színélmény.

A színek ezáltal közvetlenebb kifejezői a gyermek érzelmeinek, mint a forma. Intenzív színélményt lehet nyújtani a festéssel.

A rajzolás a részletek ábrázolására alkalmas technikai eljárás. A rajz sem kötődik szorosan a szemlélt tárgyhoz. A gyermek azt rajzolja le, amit neki jelent a tárgy, tehát a kialakult belső képet. A díszítés igénye a tudatosított és tudatosodó esztétikai igénnyel fejlődik.

**Mozgás**

A mozgás az óvodáskor egész időszakában jelentős szerepet tölt be a 3-7 éves gyermekek fejlődésében. Ebben az életkorban a gyermekek leginkább a mozgás, a tevékenység által szereznek információt környezetükről. Programunkban a mozgásfejlesztést igen tágan értelmezzük. Az aktív nagy mozgásoktól kezdve a finom motoros manipulációig mindent magába foglal és az egész személyiség fejlődését elősegíti. Kedvezően befolyásolja az értelmi és a szociális képességek alakulását is.  
 Programunkban a mozgáson keresztül pedagógiai és pszichológiai feladatokat egyaránt megvalósítunk. A Prevenciós mozgásfejlesztő program fő feladatait - a nagy mozgások, szem- kéz-láb koordináció, egyensúlyérzék, finommotorika fejlesztését - természetes módon építjük be a gyermekek tevékenységébe.   
 A Kiemelt mozgásfejlesztés két területen valósul meg:  
A szabad játékban a gyermekek spontán, természetes mozgása közben és a kötelező testnevelési foglalkozáson.   
 A 3-4 éveseknél a természetes nagy mozgások fejlődését kívánjuk segíteni. Ezért leginkább a csúszáshoz, bújáshoz, mászáshoz szükséges eszközöket kell biztosítanunk a csoportszobában is. Ezek az eszközök lehetnek a "Mászóház" csúszdával, létrával ellátva, a Greiswald egy-egy elemének kombinációja, de akár tornaszőnyegek és a csoportszoba asztalai is felhasználhatók erre a célra. Ebben az életkorban a gyermekek gyakran kezdeményeznek csúszó – mászó - bújó játékokat. Gondoljunk csak a kicsik által kedvelt asztal alatt bujkáló állatokat utánzó játékra.  4-5 éves korban nagyobb hangsúlyt kap a szem-kéz, szem-láb koordináció és az egyensúlyérzék fejlesztése. A szem-kéz, szem-láb koordináció fejlesztését szolgálják a különböző célba dobó játékok, a kugli, az ugróiskola, ugrókötelezés, valamint a manipulációs barkácsoló tevékenységek is.  Az egyensúly fejlesztése a szabad játékban leginkább a belső fülben lévő vesztibuláris központ spontán ingerlésével történik, hintázó, ringató, pörgő mozgások közben. Erre a célra nagyon jól használhatók a különböző hinták, a Body Roll, a nagy fizikoterápiás labda, a füles labda, az ugróasztal, a lépegető, az elefánt talp, a billenő forgókorong, stb.  
 5-6-7 éves korban a finommotorika fejlesztésére kell a legnagyobb hangsúlyt fektetni. A játékban nagyon sok lehetőség nyílik ennek a spontán fejlesztésére, pl. ábrázolási technikák gyakorlása: tépés, vágás, varrás, apró gyöngy fűzése, kicsi elemekből építés, konstruálás, baba öltöztetés, barkácsolás, stb. Ezekhez a tevékenységekhez a helyet a csoportszoba rendszeres átrendezésével tudjuk biztosítani. Ezért jó, ha mobil, könnyen mozgatható bútorokat és kiegészítő eszközöket szerzünk be. Ha lehetőségünk van rá, használjuk fel mozgásos tevékenységekre a csoporthoz tartozó kisebb helyiségeket is (pl. öltöző), természetesen csak akkor, ha a gyermekek felügyelete itt is biztosított.  Az udvaron is használjunk ki minden lehetőséget és helyet a szabad mozgásra. Engedjük meg, hogy a megfelelő méretű fára felmászhassanak. Vigyük ki az udvarra is a testnevelési foglalkozáson használt eszközöket (pl. labdák, ugrókötelek füles labdák, stb.)   
 A gyermekek mozgásfejlesztésére ma már nagyon sok korszerű eszköz áll rendelkezésre. A sokoldalú mozgásfejlesztés elsősorban az óvodapedagógus szemléletétől függ. Egyszerű, a természetben található és házilag készített eszközökkel is jó eredményeket érhetünk el, ha tudatosan és hittel végezzük munkánkat. A szabad játéktevékenységben célunk az, hogy minden gyermek megtalálja a fejlettségének, érdeklődésének, temperamentumának legmegfelelőbb tevékenységet.   
 Programunkban az óvodai testnevelés szerves része a mindennapi frissítő torna is. Ezt minden korcsoportban naponta legalább egyszer, 10-20 perces időtartammal szervezzük meg. E tevékenység napirendbe illesztését mindenki maga dönti el.   
 Jó gyakorlatnak bizonyult a délelőtti játék utáni időszak, mielőtt a gyerekek kimennek levegőzni. Ha lehetőség van rá, megfelelő időben, ruházatban ezt is a szabadban, jó levegőn tartsuk. A mindennapos testnevelés anyagát elsősorban a mozgásos játékok adják, kiegészülve egy- egy gimnasztikai gyakorlattal.  
 A játékokat céltudatosan a kötelező foglalkozásokhoz és a korosztály számára legmegfelelőbb fejlesztési feladatokhoz igazodva választjuk ki. Ha rendszeresen és megfelelően szervezzük ezt a tevékenységet, akkor a gyermekek szívesen és örömmel vesznek részt benne. Igénnyé, majd szokásukká válik a mindennapi mozgás. Lesznek kedvenc mozgásos játékaik, amelyek eljátszását napközben maguk is kezdeményezik.  
Az örömmel, jó hangulatban végzett játékok jó lehetőséget nyújtanak a fejlesztő program egy-egy feladatának megvalósításához, társas kapcsolatok alakulásához is. Pl. futó - fogó játékokkal a nagy mozgások és a térészlelés fejlesztése. Labdajátékokkal a szem-kéz, szem-láb koordináció és a finommotorika fejlesztése. A játékok, térformák felidézésével lehetőség nyílik vizuális, verbális memóriájuk fejlesztésére, valamint szókincsük gyarapítására.   
 A rendszeres egészségfejlesztő testmozgás, a mozgásos játékok és feladatok, a gyerekek képességeinek kialakításában, formálásában elsődleges eszköz.  
 Az óvodáskor a természetes hely-, helyzetváltoztató- és finom motoros mozgáskészségek tanulásának, valamint a mozgáskoordináció intenzív fejlődésének szakasza, amelyeket sokszínű, változatos és örömteli, érzelmi biztonságban zajló gyakorlási formákkal, játékokkal szükséges elősegíteni. Ezzel biztosítható a mozgás és az értelmi fejlődés kedvező egymásra hatása.  
 A mozgásos játékok, kedvezően hatnak az erő és az állóképesség fejlődésére, amelyek befolyásolják a gyermeki szervezet teherbíró képességét, egészséges fejlődését. Fontos szerepük van a helyes testtartáshoz szükséges izomegyensúly kialakulásában, felerősítik, kiegészítik a gondozás, és egészséges életmódra nevelés hatásait.  
 A spontán, a szabad játék kereteiben végzett mozgásos tevékenységeket kiegészítik az irányított mozgásos tevékenységek. A komplex testmozgások erősítik az önkontrollt, érzelemszabályozást, szabálykövető társas viselkedést, együttműködést, kommunikációt, problémamegoldó gondolkodást.   
 A spontán – a játékban, azon belül a szabad játékban – megjelenő mozgásos tevékenységeknek, az egészségfejlesztő testmozgásnak az óvodai nevelés minden napján, az egyéni szükségleteket és képességeket figyelembe véve, minden gyermek számára lehetőséget kell biztosítani. Törekedni kell a szabad levegő kihasználására, a külső helyszínen tartott mozgásformákra.

**A mozgás a gyermek legtermészetesebb megnyilvánulási formája.**

Programunkban alapvető szerepe van a mozgásfejlődés folyamatos nyomon követésének. A járás megtanulása után kiszélesednek a gyermekek mozgáslehetőségei, ezáltal gazdagodnak tapasztalataik. A folyamatos gyakorlás során mozgásuk minőségi változáson megy keresztül. Ezek a változások a gyermekek egész napos tevékenységében megfigyelhetőek.

A mozgás az óvodáskor egész időszakában jelentős szerepet tölt be. Ebben az időszakban leginkább e tevékenység által szereznek információt a környezetükről.

**A mozgásfejlesztés fő feladatai:**

-A gyermekek természetes mozgáskedvének megőrzése, a mozgás megszerettetése.

-A rendszeres mozgással egy egészséges életvitel kialakítása.

-A mozgástapasztalatok bővítése sok gyakorlással, a mozgáskészségek alakítása.

- A testi képességek fizikai erőnlét fejlesztése (kondicionális és koordinációs).

**Mozgásfejlesztés a játékban:**

A szabad játéktevékenységben célunk az, hogy minden gyermek megtalálja a fejlettségének, érdeklődésének, temperamentumának legmegfelelőbb tevékenységet. A gyermekek mozgásigénye különböző. Nagyon fontos, hogy a nagyobb, aktívabb mozgást és a nyugodt tevékenységet kedvelő gyermekek megtanuljanak egymáshoz alkalmazkodni, tartsák tiszteletben egymást. Ehhez elengedhetetlen bizonyos alapvető szabályok megtanítása, betartása. A megfelelő, nem túl sok szabályozásra a gyermekeknek is szűkségük van. Ezek alapján ehhez igazodva mérik be kompetencia határaikat. A kellemes légkörben jól szervezett mozgásos tevékenységekben a gyermekek örömmel vesznek részt. A sikeresen, jó hangulatú tevékenység a gyermekek számára pozitív élményt nyújt, ez újabb cselekvésre készteti őket. Így a mozgás természetesen beépül a gyermek spontán tevékenységeibe, szokássá, igénnyé válik. A rendszeres mozgás során fejlődnek pszichikai, testi, értelmi és szociális képességei, ezek eredményeként egészségesebb lesz.

**TESTNEVELÉS**

Atestnevelés az óvodai nevelés folyamatában a gyerekek egészséges testi- és mozgásfejlesztése útján szolgálja személyiségük fejlődését.  
 A testnevelés fejleszti a gyermekek természetes mozgását, a járást, futást, támaszt, függést, egyensúlyozást, ugrást, dobást. Megismerteti velük a gimnasztikát és néhány talajtorna­elemet, labdagyakorlatokat és a sokszínű, változatos testnevelési játékokat.  
Lehetőséget biztosít a gyerekek mozgástapasztalatainak rendszeres bővítésére, fejleszti cselekvő és feladatmegoldó képességüket, erősíti a szép mozgás iránti vonzalmukat. Fejleszti testi képességeiket, az ügyesség sokféle formáját, a testi erőt, gyorsaságot és állóképességet.

Az örömmel végzett gyakorlatok és játékok elősegítik a gyerekek helyes testtartásának, szép mozgásának alakulását.

A rendszeres testnevelés kedvezően befolyásolja az egész szervezet növekedését, hozzájárul a légző- és keringési rendszer teljesítőképességének, a csont- és izomrendszer teherbíró képességének növeléséhez. Az óvodáskorban a testnevelés fontos szerepet játszik az egészség megóvásában, a szervezet biológiai egyensúlyának fenntartásában.  
 A testnevelés hatására a gyermekekben fontos személyiségtulajdonságok alakulnak és erősödnek meg, mint a bátorság, a fegyelmezettség, kitartás.

Óvodapedagógus feladatai

**·** A gyerekek egészséges fejlődése érdekében teremtse meg azokat a feltételeket, amelyek elősegítik a biológiai fejlődést, növelik a szervezet teherbíró, ellenálló és alkalmazkodóképességét.

**·** Építsen a gyerek mozgástapasztalatára, játékos kedvére a különböző mozgások elsajátításának folyamatában.

**·** Az életkori sajátosságok figyelembe vételével adjon lehetőséget arra, hogy a gyakorlatot ki-ki a saját képességei szintjén hajtsa végre.

A testnevelés kapcsolata más nevelési feladatokkal

A mozgáskultúra fejlesztése mellett segíti a térben és időben való tájékozódást, a helyzetfelismerést, a döntést; fejleszti az alkalmazkodás képességét is, így támaszkodik, illetve előkészíti a vizuális-, a matematikai-, a zenei- és a környezet megismerésére nevelés fontos kapcsolódó feladatait, ezzel is fejleszti a gyermek személyiségét.

**A FEJLESZTŐPROGRAM** *Nagy mozgások fejlesztése*

Célzott testmozgásokkal, amelyeknél a mozgások tempója, ritmusa, iránya változik.

1. Járás a.) kis és nagy lépésekkel, b.) különböző irányokba fordulással, c.) változó szélességű sávok, vonalak között, d.) különböző tárgyak megkerülésével, átlépésével, tartásával.
2. Futás a.) különböző tempóban, majd közbeni tempóváltással, b.) különböző irányokban, majd közbeni irányváltással, c.) változó szélességű sávok között, d.) különböző tárgyak megkerülésével, átugrásával, átlépésével.
3. Ugrás a.) "távolugrás" (páros lábbal szökdelés) ugrás előre, hátra, b.) "magasugrás", c.) ugróiskola, kicsiknél a legegyszerűbb formában, d.) különböző alakzatú térbe beugrás-kiugrás (kör, négyszög, stb.), e.) szökdelés egy lábon, oldalirányba szökdelés. f.) mély ugrás.
4. Csúszás-kúszás, mászás különböző tempóban a.) különböző irányokba, majd irányváltoztatással, b.) különböző szélességű és formátumú helyeken és tárgyakon (mászóka, fa), c.) különböző tárgyak megkerülésével, átmászásával.

*Egyensúlygyakorlatok*

1. Állás: a.) állás lábujjon - sarkon állás b.) állás fél lábon.

2. Egyensúlyozó járás: padon, földre helyezett szivacson, stb.

3. Kúszás egyenes padon

4. Body Roll hengergyakorlatok, különböző sportok, (roller, bicikli, stb.).

5. Forgások, fordulatok, testhelyzet változtatások.

*Szem-kéz koordináció fejlesztése*

1.Babzsák célba dobása változó nagyságú körbe, változó távolságról, különböző tárgyak fölött (szék, stb.) Babzsák csúsztatás két vonal közé. Babzsák dobás vízszintes és függőleges célra.

2. Karika-dobás változó irányokba, vízszintes, függőleges célra, változó távolságról.

3. Kugli-játék.

*Labdajátékok:*

Dobás és elkapás nagyobb, majd kisebb labdákkal változó távolságról, labda célba ütése bottal.

*Szem-láb koordináció fejlesztése*

1. Ugrókötéllel: kötél fölött átugrás, változó magassággal.

2. Karika különböző lábakkal belépés, kilépés, beugrás, kiugrás.

3. Lábbal különböző formák rajzolás, alkalmi felületen, homokba, padlóra, stb.

4. Ugróiskola, egyszerűbb és nehezített formában.

5. Függeszkedés: átfogással tovahaladás

*Finom motorika fejlesztése*

1. Gyurmázás (elsődlegesen az anyag tapintásos megtapasztalása, tetszés szerinti formák, alakzatok kialakítása).

2. Építőjátékokkal építés (összerakás, kirakás, eleinte minél nagyobb elemekkel, majd fokozatosan kisebbekkel).

3. Papírhajtogatás - papírfűzés, mintaalakítás.

4. Puzzle-játékok összerakása, fokozatosan növekvő elemszámokból.

5. Mintakirakás lyukas táblán, egyszerűbb formáktól a bonyolultabbig.

6. Vágás, domború vagy előrerajzolt mintákkal, kevésbé bonyolult formától a nehezebbekig.

7. "Papír-ceruza" feladatok a.) rajzolás, festés nagy felületre (ujjal, zsírkrétával, színes ceruzával), b.) sablonok kiszínezése kiugró hátlapon, c.) sablonok nélküli színezés, a különböző formák előrerajzolt mintáinak átírása.

**Testséma fejlesztés**

**A testrészek ismerete**

1. Önmaga felismerése és azonosítása tükörgyakorlatokkal, játékos mondókákkal, jellegzetes külső tulajdonságainak megtanulásával (haj-, szemszín, kicsi-nagy ...).

2. Tevékenységek a testrészek megismerését célozva:

a) testrészek megérintése és megnevezése a felnőtt által

b) a gyermek megismétli saját testén az érintést és megnevezést

c) utasításra a gyermek megérinti és megnevezi a testrészt

d) a felnőtt megnevezi és a gyermek megérinti a másik gyermek testrészét

e) az előzőek megismétlése csukott szemmel.

Célszerű a főbb testrészekkel kezdeni, begyakorolni és csak ezután jön a testrészek részeinek hasonló módon való begyakorlása.

3. Meghatározott testrészekre koncentrálás

a) különböző testhelyzetekben (hason, hanyatt-fekve, ülve, állva, térdepelve) megtalálni a megnevezett testrészt, megérinteni és megnevezni, mozgásokat végezni.

b) valamilyen tárgyat megérintve, ráülve, ráállva, átbújva rajta megtapasztalni a különböző testhelyzeteket a testrészek és a tárgyak (környezet) viszonylatában.

**A test személyi zónájának alakítása**

1. Az "oldaliság" tanítása a) színes szalaggal, (gumi pánttal) megjelölni a jobb-bal oldalt, kézen, lábon, b) különböző mozgásfeladatot teljesíteni jobb-bal kézzel, (labdát gurítani, babzsákot dobni, karikát felemelni, stb.) c) lábra hasonló gyakorlatok: labdarúgás, ugrálás, emelés, stb.

2. A test elülső és hátulsó részeinek megismertetése játékos mozgásos feladatokkal: a) az eszközt helyezzék maguk elé, hátuk mögé, b) feküdjenek a hátukra, forduljanak hasra.

3. A test függőleges zónájának megtanítása: a) játékeszközök (karika, labda, babzsák) emelése a fej fölé, lehelyezése a lábra, vagy a lábak elé.

4. Az előző (1. 2. 3.) gyakorlatok elvégeztetése becsukott szemmel.

5. Adott tárgyakhoz viszonyított testhelyzetek gyakorlása (szék, pad, asztal)

a) állj elé, mögé, rá, mellé, közé, mássz át, stb.

b) ülj elé, mögé, rá, alá, mellé, közé, mássz át, stb.

c) térdelj elé, mögé, rá, mellé, közé, mássz át, stb.

d) feküdj elé, mögé, rá, mellé, közé, mássz át, stb.

**Testfogalom**

A testrészek tudatos ismerete, a test és testrészek funkcióinak tudatos ismerete. A fejlesztés a testrészek ismerete szerint történik, nagyobb hangsúlyt adva a funkcióknak, a nyelvi megfogalmazásoknak. (I. 1-3.)

1. Játékos gyakorlatok: megnevezett testrészeknek megmondani a funkcióját.

2.A funkció megemlítése után felismerni a testrészt: lokalizálni, megmutatni önmagán és másokon, megszámlálni.

3. Képen, rajzon felismerni az egyes testrészeket, a hiányzókat megszámlálni.

4. Részekből összeállítani az emberfigurát, testrészeivel együtt.

**Az egyes testrészek fejlesztésére alkalmas mozgások**

Fej

* 1. fejfordítás és fejkörzés
  2. csukott szemmel megérinteni a szemeket, füleket, orrot, hajat, szemöldököt, váltott kézzel és egyszerre mindkét kézzel
  3. csukott szemmel a fej fordítása egy adott hang irányába, majd már előre ismert helyzetű tárgy felé

Törzs

* 1. törzsfordítás lazán leengedett karral, illetve oldalsó- majd mellső - közép- tartásban tartott karokkal,
  2. a karokat magas tartásba emelve törzshajlítás balra és jobbra, előre és föl.

Karok

* 1. karkörzés előre és hátra,
  2. karok helyzetének utánzása,
  3. oldalsó középtartásban nyújtott karral tölcsérkörzés először kis, majd nagy kör mentén,
  4. különböző karlengetések ritmusra,
  5. oldalsó vagy mellső középtartásból a kéz csípőre helyezése,
  6. oldalsó középtartásból karkeresztezés, majd ismét karnyújtás,
  7. karhúzás és tolás, páros munka.

Ujjak

a) a kéz ökölbe szorítása,

b) az ujjak ide-oda mozgatása,

c) ujjak egyenkénti mozgatása ritmusra,

d) a mozgások változatai mindkét kézzel, majd váltva.

Lábak

a) a padlón fekve lábemelés, először páros láb, majd váltott láb emelése gyorsan és lassan,

b) a padlón fekve lábkörzés a kis körtől a nagyig és vissza,

c) állva láblengetés előre, hátra, oldalt és le,

d) térdhajlítás és nyújtás, miközben a kezet a combon tartjuk,

e) padon ülve a lábak hajlítása és nyújtása, páros láb emelése és leengedése,

f) törzshajlítás bokafogással,

g) szökdelés, ugrálás,

h) szökdelés váltott lábbal, láblengetés.

Lábak és lábujjak

a) Sarokemelés és leengedés,

b) a lábfej visszafeszítése (az ujjak emelése, "pipálás",

c) járás sarkon és lábujjhegyen,

d) a külső talp élen járás, a kartartás törzs mellett,

e) ugrálás páros lábbal, egyik, másik lábon, váltott lábon,

f) törzshajlítás előre,

g) hanyatt fekve vagy állva a lábbal vagy a nagylábujjal rámutatni adott célpontra,

h) babzsák fölmarkolása lábujjal.

**Észlelésfejlesztés (percepciófejlesztés)**

Az észlelés pontosabb működését 3-4 éveseknél elsősorban a mozgás és testséma fejlesztésén keresztül érhetjük el. 5-6 éveseknél már célzott, direktebb fejlesztés is szükséges.  
 A látott, hallott, tapintott dolgok mindkét szakaszában természetes velejárója a nyelvi fejlesztés. A látott, hallott, tapintott dolgok nyelvi kifejezésének megtanítása, a szókészlet bővítése. A tanulási helyzetek többségében a vizuális észlelés összekapcsolódik valamilyen nyelvi (auditív) és motoros tevékenységgel.

**Vizuális (látás) fejlesztés**

Az olvasás elsősorban a jól funkcionáló balról jobbra irányuló szemmel követés és a finom szemmozgás ellenőrzésének függvényeként alakul. Célszerű, hogy a gyermekek gyakorolják a szemmozgás kontrollját.

1. A szemmozgás tudatos kontrolljának kialakítása és erősítése. Mozgó tárgyak követése: balról jobbra, jobbról balra, fel, le, kör, diagonális, stb. A fej mozdulatlan marad, csak szemmel követi a mozgás irányát a gyermek. Könnyítésül kezdetben végtagmozgással is kísérheti, amely egyre kisebbedő, finomodó: karral, kézzel, ujjal. Az iránykövetést kísérje az irányok verbális megjelölése.

2. A szem fixációs működésének erősítése:   
a) ismert játékok vagy használati tárgyak közül egy kiemelése és annak fixálása 10 mp-ig (fel, le mozgatjuk).   
b) Egy ismert tárgynak, tárgy képének egy részletét megkeresni és azt fixálni 10 mp-ig. A perifériás látás gyakorlására is igen alkalmas, ha a gyermeknek ilyen megfigyelési feladatot adunk.

3. Vizuális zártság - egészlegesség észlelésének alakítása: Mi hiányzik?   
a) Ismert tárgyak, eszközök egy részletének hiányát felismertetni.   
b) Hiányos képek felismertetése, mi hiányzik róla, mit ábrázolhat?   
c) Rejtett figurák megtalálása (Dörmögő).

4. Vizuális időrendiség felismertetése: képeken elmesélt történetek kirakása: mi történt először?, mi következik? …

5. Vizuális ritmus: a legkülönbözőbb vizuális minták folytatása.   
a) Tárgyakból kirakott - gyöngyök, kockák, rudak, kártyák - minták folytatása...   
b) rajzos - képi - minták elrendezése (fekvő alak ..., ülő alak ..., álló ..., járó ...)   
c) sorminták rajzolása.

6. Vizuális helyzet - pozíció felismertetése: (négymezős tábla) (pl. matematika foglalkozáson a szimmetria)

a) mágnes táblán a nevelő elhelyez egy alakzatot adott mezőbe,

b) a gyermekek sajátjukon ugyanoda helyezik azt,

c) az alakzatokat adott mezőben, más pozícióba elforgatni.

7. Vizuális memória fejlesztése:   
a) Egyszerű testmozgást, bemutatás után emlékezetből leutánozni,   
b) vizuális mintát rövid bemutatás után felismerni, felsorolni, kirakni, stb. (fokozatosan növelhető az elemszám és a bemutatás idejének csökkentése).

**Az alaklátás és formaállandóság fejlesztése**

1. A lehető legtöbb féle alak – forma - méret motoros kialakítása:   
a) Formaalakítás mozgással, (járás, futás, mászás, ugrás segítségével: felső végtagokkal való kialakítással, létrehozása testtel, testrésszel).   
b) Padlóra rajzolt különböző alakzatok körbemozgása, végigmozgása.   
c) Padlóra rajzolt alakzatok (különböző formák vagy azonos alakzatok más-más méretben) felhasználása különböző mozgásos feladatok elvégzésére.

2. Különböző tárgyak, alakok, formák, méretek felismertetése a gyerekek környezetében: bemutatása azonos megkeresése, párosítási, csoportosítási feladatok (lottó, dominó).

3. Adott vizuális minta kirakása: forma, méret, szín szempontjából különböző minták kirakása. (lyukas tábla, de alkalmazásában a fokozatosság elengedhetetlen: egyszerűbb formáktól a bonyolultabbig, először egyetlen szempont figyelembevételét követelve, pl. csak szín, vagy csak forma stb. kevesebb elemtől az összetettebb formákig.)

4. Minták rajzolása, festése.

5. Részekből különböző alakzatok összerakása.

**A tapintásos - sztereognosztikus - észlelés fejlesztése**

1. Az alapvető gyurmázási technikák megtanítása: gömbölyítés, sodrás, lapítás, mélyítés, mintázás gyakorlásával plasztilin, agyag, nedves homok felhasználásával.

2. Különböző formák, méretek alakítása minta után.

3. Különböző formák, méretek megváltoztatása. "Varázsoljuk el!"

4. Ritmikus sorminta készítése, a minta folytatása. Az említett fejlesztési módoknál főhangsúly a tapintásos tapasztalatszerzésen van. A vizualitás is jelen van, hiszen a kialakított formát látja is, vizuális benyomásokat szerezhet.

5. A taktilis csatorna fejlesztése a vizualitás kizárásával: -"Érzékelő zacskó", "Elvarázsolt zsákocska" .  
a) Pusztán tapintással felismerni a tárgyakat! Mi lehet? Milyen? Mérete, formája, felülete, anyaga, stb.   
b) A tapintással felismert dolgokat: párosítani, sorba rendezni fokozatuk szerint, csoportosítani egy-egy minőségi jellemzőjük alapján.

**Mozgásos (kinesztetikus) észlelés fejlesztése**

1. Behunyt szemmel a gyermek bizonyos mozgásokat végez az óvodapedagógus segítségével: kézzel (kört ír le a levegőbe, stb.), lábbal (lépés előre, hátra, stb.) nyitott szemmel mozgásokat megismétel.

2. Hátára rajzolt formát kell mozgással megismételni, képi formáját felismerni.

**A térészlelés - térbeli viszonyok felismerésének fejlesztése**

1. Az alapvető téri irányok megismerése saját testrészeinek közvetítésével:   
a) Rácsos papíron, szöges táblán, lyukas táblán a két oldal megkülönböztetése nélkül a mellé helyezett kéz segítségével, a középvonal megjelölésével.   
b) A jobb-bal oldalirányok begyakorlása kiszínezéssel, színes korongok kirakatásával.   
c) A négy fő iránymező megismertetése az említett módon.

2. Térbeli irányok, viszonyok megismertetése a körülötte lévő tárgyakkal:   
a) Ismert játékeszközök kirakásával a négy irány gyakoroltatása.   
b) A tárgyak egymáshoz való viszonyának megismertetése, mágneses táblán való kirakás, elhelyezés segítségével, mellette, előtte, mögötte, alatta, felette.   
c) Függőleges és vízszintes sorok kirakása különböző színekből, formákból.   
d) A fentiek segítségével a szögek (sarkok) érzékeltetése.

3. A téri viszonyokat jelentő verbális kifejezések megtanítása.

**A hallási észlelés (auditív) fejlesztése A hangzási analízis-szintézis fejlesztése**

1. Figyeltessük meg, milyen hangot hallunk mikor egy ember sóhajt, vagy tüsszent, különböző hangok működnek bennük. Figyeljünk a természet hangjaira.

2. Az óvodapedagógus által bemutatott ritmus letapsolása vagy lekopogása. Kezdetben szabályos ritmusokat használunk, majd később szabálytalan ritmusokat.

3. Ritmusvisszaadás csukott szemmel.

4. Mondjunk olyan szavakat, amelyek azonos hangzókkal kezdődnek, pl. baba, bögre, bogár, béka, róka, rózsa, stb.

5. Hány szót tudsz felsorolni, melyek úgy kezdődnek: ma..., te..., si..., stb.

6. A megadott betűhangokból vagy fonémákból olyan, általuk ismert szót kell alkotniuk, amelyek tartalmazzák ezeket.

**A keresztcsatornák fejlesztése**

1. Vizuális-tapintásos interszenzoros működések fejlesztése:   
a) Tapintással exponált (felismert) tárgyat kell keresnie a vizuális mintákban,   
b) vizuálisan felismert tárgyat mintául véve, ki kell keresnie tapintással az "érzékelő zacskóból".   
c) Egyre finomabb különbségek felismertetésével gyakoroljuk a kétféle ingermodalitás átfordítását.

2. Vizuális-auditív interszenzoros működés fejlesztése:   
a) Mutassunk a gyerekeknek ismert tárgyakat, állatok képét, különböző hangforrások vizuális képét, és a megszólaltatott hanganyagban ismerje fel az adott hangforrás képét   
b) "Figyeljünk a hangokra!" A hallott hanganyaghoz keresse a hangforrást, "minek a hangja?". (társak megszólaltatása, hangjukról felismertetés)   
c) Auditív memória fejlesztése: dallamtöredék megismételtetése, különböző hangok megismételtetése, majd a hangforrás kerestetése.

3. Vizuális kinesztetikus interszenzoros működés fejlesztése:   
a) Bekötött szemű gyermek kezével formát rajzoljon a levegőbe és a hátára rajzolt formát felismerje a vizuális mintában.   
b) Mozgásos élményanyag, forma felismerése vizuális mintában, verbalizálva a formát.   
c) Vizuális-kinesztetikus megközelítés a későbbiekben a betűk vagy szavak közötti finom különbségek megfigyeltetésére, észrevétetésére is használható.

4. Hallási-tapintásos interszenzoros működés fejlesztése: A gyermekeknek elmondással jellemezni kell azt a tárgyat, amit tapintás útján felismert és azonosított, vagy meg kell találnia tapintás útján azt a játékot vagy alakot, amit egy másik személy jellemez.

5. A szem-kéz koordináció fejlesztése: A szem-kéz koordináció fejlesztésének finommotoros kontroll fejlettségével való összefüggését a Mozgásfejlesztés című fejezetben is tárgyaltuk. A következő szemmozgáshoz szükséges tevékenységekről pedig a percepció fejlesztésénél beszéltünk. Számos gyermek úgy érkezik az iskolába, hogy ezek a készségei megfelelően fejlettek ahhoz, hogy képesek legyenek alakok lemásolására, egyszerű képek rajzolására és festésére, s talán még ahhoz is elég fejlettek ezek a készségek, hogy elkezdjen írni tanulni. Fontos tehát felmérnünk, hogy melyik gyermeknek van szüksége ilyen jellegű fejlesztésre.

**Verbális fejlesztés**

1. A tárgyak megnevezése

A lakásban, az óvodában és a közvetlen környezetben található tárgyak megnevezése:

a) Ruházat: zokni, trikó, cipő, papucs, csizma, nadrág, farmernadrág, ruha, szoknya, ing, blúz, nyakkendő, kardigán, pulóver, dzseki, kabát, anorák, esőkabát, mellény, bugyi, fürdőruha (testséma)

b)Testrészek: törzs, fej, arc, szem, fül, orr, száj, ajak, fogak, nyelv, szemhéj, szempilla, szemöldök, homlok, haj, áll, orca, orrlyuk, nyak, váll, mellkas, gyomor, kar, kéz, ujjak, hüvelykujj, könyök, csukló, tenyér, köröm, ujjpercek, derék, csípő, lábszár, lábfej, sarok, comb, hát, térd, (testséma).

c) Cselekvések: sétál, gyalogol, menetel, szalad, szökdécsel, ugrándozik, lép, áll, elindul, mozog, elkezd, megáll, ül, fekszik, térdel, csúszik, (fel) mászik, kúszik, siklik, megcsúszik, csavar, hajlít, görbít, vágtat, görbül, elterül, elnyúlik, elernyed, kanyarodik, felemel, leenged, lehúz, lesüllyeszt, lehalkít, tompít, beborul, pipiskedik, előrehalad, hátrál, taszít, hajt, húz, von, üt, ránt, dob, visszapattan, fog, rúg(dalózik), keresztez, megfordul, fon, sodor, fordít, bukfencezik, csöppen(t), koppint, tapsol, kiabál, fütyül, izeg, mozog, nyit, zár, dörzsöl, csurog, morajlik, tétovázik, sürög-forog, mormol, beszélget, cseveg, fecseg, figyel (testvázlat nagy és finom mozgások).

2. Térbeli viszonyok

a) Irányok: fönt, lent, alatt, át, keresztül, fel, hátra, fölött, fölé, rá, felé, előre, oldalt, jobbra, balra, végig, mindenfelé, körös-körül, felől, után, körül, köré, közel (valamihez), messzire, távol valamitől, emelkedő, felfelé haladó, süllyedő, lefelé haladó, közelebb, távolabb, keresztben, magasabban, alacsonyabban. (Nagy és finommozgás készségek, testséma, lateralitás, vizuális diszkrimináció, sorozatba rendezés, stb.).

b) Helyzet: -on, -en, -ön, -ról, -ről, -ból, -ből, -ban, -ben, kívül, belül, tetején, alján, közepén, középpontjában, között, fölé, felett, alá, lent, alul, alatt, lejjebb, le, túl, át, keresztül, előtt, mögött, mellett, együtt, valamire vonatkozóan, vízszintesen, magasan, alacsonyan, balról, jobbról, első, második, stb., utolsó, itt, ott, kívül, belül. (Nagy és finommozgások, testséma, lateralitás, időbeli sorrendiség, sorozat.)

c) Idő: most, után, előbb, később, hamarosan, nappal, éjszaka, délelőtt, délután, este, hét, hónap, év, tél, tavasz, nyár, ősz, húsvét karácsony, kezdődik, befejeződik, (Időbeli sorrendiség, nagy és finommozgások.)

3. Osztályozás

a) Alapformák: Kör, körül, körbe, négyzet, téglalap alakú, ovális, hurkos, háromszögletű, kereszt, csillag, négyoldalú, vonal, pont, egyenes, görbe vonalú, cikcakk, csúcs, sarok, oldal, él, hajlás, ferde. Az említett kifejezéseket mindig manuális, mozgásos tevékenységekhez kötötten használjuk.

b) Alapszínek: piros, kék, sárga, zöld, fekete, fehér, barna, narancssárga, rózsaszín, bíbor (ibolya).

c) Méret, hasonlóság, különbözőség, ellentétesség: Nagy, kicsi, hatalmas, apró, több, kevesebb, gyors, lassú, sebes, magas, alacsony, kövér, sovány, széles, keskeny, alsó, felső, hangos, halk, csendes, édes, savanyú, kellemes, érdes, finom, tele, üres, nehéz, könnyű, lágy, kemény, azonos, különböző, hasonló, eltérő, világos, sötét, az összes, néhány, elég egyenlő. (Sorozat, auditív-vizuális diszkrimináció, tapintás, gondolkodás, alap számfogalom.)

**A külső világ tevékeny megismerése**

**A környezet megismerésére nevelés**

***Társadalmi környezetükből*** *a* gyerekek rendelkezzenek koruknak megfelelő ismeretekkel, a családról, szükségletéről, munkájukról, a családtagok egymáshoz való viszonyairól. Viselkedésüket jellemezze a szeretet, tisztelet, az őszinte együttérzés, az egymás problémái iránti érdeklődés, a segítő szándék, a megértés.

Alapvetően fontos, hogy az óvodai környezet megismerése érzelmileg pozitívan hasson.

A gyermekek ismerjék a felnőttek óvodai munkáját. Szerezzenek tapasztalatokat a felnőtt foglalkozásokról. Legyen tapasztalatuk az orvos, védőnő feladatairól. Tudják megnevezni az emberi testrészeket, gyakorolják tisztán tartásukat. Ismerjék érzékszerveiket, azok funkcióit, védelmét. Gyakorolják a helyes gyalogos közlekedést. Ismerjék a közlekedési eszközöket. Figyeljék meg a napszakokat.

Érzelmileg kötődjenek szülőföldjükhöz, ismerjék meg szokásait, kulturális értékeit, tanulják meg ezek szeretetét és védelmét.

***Természeti környezet*** megismerésére alapvető lehetőség az évszakok megfigyelésén keresztül kínálkozik. A gyermekek figyeljék meg az időjárás és a természet jellemzőit, ok-okozati összefüggéseit.

Szerezzenek tapasztalatokat a növény- és állatvilágról.

A természet- és környezetvédelemre nevelés nem csupán a gyermekek kizárólagos feladata, az óvoda minden dolgozójától, sőt a szülőktől is meg kell kívánni a példamutatást.

A gyermekek védjék az élő környezetet, ne rongálják, hanem gondozzák, gondoskodjanak életfeltételeik biztosításáról.

Az óvónő alakítsa ki azt a szemléletet, hogy minden élőlénynek joga van az élethez.

Minden csoport közvetlen, hétköznapi tapasztalat útján gyakorolhassa az állatok gondozását.

A környezet szennyezés, vegyileg veszélyes hulladékok nem kerülhetnek be az óvodába. Ehelyett a gyermekek gyűjtsenek ill. használjanak természetes anyagokat, ezeket használják fel játékaikhoz.

A gyermek fejlődése során közvetlen tapasztalatok birtokába jut a körülvevő és tágabb élettér, környezet (természeti, társadalmi, tárgyi) jellemzőiről. A formai, téri, mennyiségi viszonyok megismerése során pozitív benyomások és érzelmi ragaszkodás alakul ki a természethez, ez motiválja őt a védelemre, az értékek megóvására.

A valóság feltérképezése közben a gyermek olyan tapasztalatokat szerez, mely elengedhetetlen a környező világban való, életkorának megfelelő tájékozódáshoz, biztos eligazodáshoz. A külső világ megismerési vágya a gyermekben életének első perceitől él. A gyermeki személyiség alapvető jellemzői (az érzelmi fogékonyság a természet szépségeire, a rácsodálkozás képessége, az élőlények iránti kíváncsiság, a kommunikációra való nyitottság, az állandó tettrekészség, a személyes kipróbálás vágya) kedveznek a tevékenységbe ágyazott tapasztalatszerzésnek.

A környezeti nevelés csak a személyes elkötelezettség és a környezetet óvó szándék felébresztésével lehet sikeres. A szabadban folytatott sokféle tevékenység hozzájárul a környezet iránti törődő és óvó szemlélet kialakulásához, de nagyon lényeges a nevelők hatása a gyermekek hozzáállására, környezeti tudására, magatartására. A gyermeknek látnia és éreznie kell, hogy a felnőttek is ténylegesen törődnek a természettel, s meg kell érteniük, hogy a legerősebb és legtartósabb élményt adó hatással a természetes külvilág lehet az emberre.

Figyelembe kell venni a mindennapi nevelés során a környezeti nevelés irányelveit: a természeti környezet az emberiség közös öröksége, a környezet minőségének megőrzése közös kötelességünk, a természeti erőforrásokat előrelátóan és ésszerűen kell felhasználni, minden egyes ember saját viselkedésével tud hozzájárulni a környezet védelméhez. A jó környezeti nevelés segít abban, hogy a valóság közvetlen érzékelésétől és felfogásától a gyermekek eljussanak egy szélesebb körű tudáshoz.

A természeti környezet jelenti gyermekeink és a társadalom jövőjét, ezért kötelességünk arról pozitívan gondolkodni, annak tudatosításával, hogy mit szükséges tennünk az általunk okozott pusztítás csökkentéséért, hogy milyen lehetőségek léteznek közvetlen környezetünk állapotának minőségi javítására és milyen gyakorlati megoldások szükségesek.

A környezeti nevelés során törekszünk a gyermekek általános fejlődésének elősegítésére, vizsgálódások és kísérletezések alkalmazásával is. Igyekszünk minél több lehetőséget biztosítani a gyermekek számára, hogy megfigyelésen, mérésen, értelmezésen és megbeszéléseken keresztül közvetlen kapcsolatba kerüljenek a környezettel. Engedjük őket az óvodakertben szabadon tevékenykedni, a kirándulásokon közvetlen tapasztalatokat keresni.

Azok a gyermekek, akik növényekkel, állatokkal bánnak az óvodában, a környezetükben sem fogják bántani őket. Így a környezetvédelem alapjait teremtjük meg a környező világ megismerésével.

.

**A Környezet védelme kiemelt feladatunk:**

Segítünk a kisgyermeknek a város és vidék közötti összefüggések és kölcsönhatások tudatosításában, lehetőséget biztosítunk olyan ismeretekre, hozzáállásra, amelyek széles körben szükségesek a környezet állapotának védelméhez és javításához, hozzájárulunk a természeti környezettel kapcsolatos új típusú viselkedésminták kialakításához.

A környezetismeret az élő természeti környezetben és a társadalmi környezetben bekövetkezett változásokat, a változások hatásait, következményeit és törvényszerűségeit vizsgálja.

A gyermekek a közös óvodai éveik során megtanulják szépnek látni a természetet, s ha megszeretik, félteni és óvni is fogják. A témakörökhöz szervesen kapcsolódnak a természetvédelmi feladatok. Az indíttatást a természethez fűződő pozitív viszony adja. A környezetvédelmi nevelés során a kisgyermekek természetes viselkedésként óvják a körülöttük lévő növény-és állatvilágot, a légkör és a természet tisztaságát.

Az óvodapedagógus feladata, hogy tegye lehetővé a gyermek számára a környezet tevékeny megismerését. Biztosítson elegendő alkalmat, időt, helyet, eszközöket a spontán és szervezett tapasztalat- és ismeretszerzésre, a környezetkultúra és a biztonságos életvitel szokásainak alakítására. Segítse elő a gyermek önálló véleményalkotását, döntési képességeinek fejlődését, a kortárs kapcsolatokban és a környezet alakításában, továbbá a fenntartható fejlődés érdekében helyezzen hangsúlyt a környezettudatos magatartásformálás alapozására, alakítására.

**A környezeti nevelés célja** összefoglalva tehát: olyan hozzáállást és viselkedést kialakítani és megerősíteni a gyermekben, amely összhangba hozható az újfajta környezeti erkölccsel. A nevelők feladatai: sokrétű tevékenységekkel biztosítani a közvetlen tapasztalatokat, az élővilág sokoldalú megfigyeltetése, természetes anyagok alkalmazása, az óvodai környezet folyamatos alakítása közösen tevékenykedve, pozitív minta nyújtása a környezeti neveléssel.

**A fejlődés jellemzői az óvodáskor végén**

A gyermekek ismerik saját és szüleik teljes nevét, címét, foglalkozását. Gyakorlottak az elemi közlekedési szabályok betartásában.

Ismerik a környezetükben lévő néhány intézmény (bölcsőde, iskola) rendeltetését. Ismerik és megnevezik környezetük színeit. Felismernek a tárgyak, jelenségek közötti néhány feltűnő összefüggést. A testrészeket felsorolják, igényesek testük tisztaságára. Felismerik a napszakokat. Különbséget tudnak tenni az évszakok között, ismerik az egyes évszakok néhány jellegzetességét. Ismerik a növény szót. Tudják, hogy a növények fejlődése és az időjárás között összefüggés van. Gyakorolják a növénygondozás legegyszerűbb műveleteit. Az általuk ismert állatokat csoportosítják aszerint, hol élnek. Ismerik hazánk nevét, anyanyelvét, szimbólumait (zászló, címer, stb.) Ismerik a környezet- és természetvédelem néhány alapvető szabályát, fogalmait. Aktívan gyakorolják a környezettel való pozitív együttélést, a környezetbarát életvitelt.

**Módszertani alapelvek**

Az óvodapedagógus a gyermekek számára a tapasztalatokat lehetőleg természetes környezetben biztosítsa. Az óvodapedagógus engedje a gyermekeket elmélyülten keresni, kutatni, tapasztalni, kíváncsiskodni.

Az óvodapedagógus tartsa szem előtt a gyermekek különböző élmény- és ismeretanyagát.

Biztosítsa a gyermekek számára a megismerési tevékenységek gazdag választékát. Az óvodapedagógus törekedjen a környezeti értékek felismertetésére, környezetvédelem korszerű szemléletének megalapozására, tudatformálásra.

Segítse, ösztönözze a gyermeket a környezet orientált magatartás kialakításában.

**A környezeti nevelés kapcsolata más nevelési területtel**

A környezeti nevelés szoros kapcsolatban áll:

- Az anyanyelvi neveléssel, azért, mert az a fogalomalkotásnak, ok-okozati összefüggéseknek az alapja.

- A vizuális neveléssel, mert a környezetből szerzett élményeit, tapasztalatait alkotásaiban kivetíti.

- Az irodalmi neveléssel, mert az irodalmi anyag kiválasztásánál meghatározóak a hétköznapok és az ünnepek aktuális élményei, helyi szokások, hagyományok.

**A külső világ mennyiségi és formai összefüggéseinek tevékeny**

**megismerése**

Matematikai fogalmakkal a mindennapi életben állandóan találkozik a gyermek, így szinte természetes módon ismerkedik meg velük. A matematikai kifejezések először passzív szókinccsé válnak, később azonban egy részük beépül beszédükbe.

**Célunk:**

* A minket körülölelő világ mennyiségi, formai, kiterjedésbeli összefüggéseinek felfedeztetése, megtapasztaltatása.
* A matematikai érdeklődés felkeltése.
* A logikus gondolkodás megalapozása.

**Matematikai képességek kialakítását segítő tevékenységek:**

**Tárgyak, személyek összehasonlítása, válogatások, rendezések**

* Tárgyak, személyek tulajdonságainak felismerése, megnevezése
* Tárgyak, személyek összehasonlítása felismert tulajdonságok szerint
* Kiválogatás általános, kiemelt tulajdonság szerint
* Szétválogatás meghatározott tulajdonság szerint
* Rendezés meghatározott szempont, tulajdonság alapján
* Irányított összehasonlítások
* Szavakban történő összehasonlítások

**A számfogalom előkészítése, megalapozása**

* Mennyiségek összemérése (hosszúság, magasság, szélesség, vastagság, bőség, tömeg, űrtartalom, terület)
* Halmazok összehasonlítása, összemérése, több-kevesebb-ugyanannyi, párosítások
* A mennyiség mérhető nagysága: egységgel való mérések (hosszúság- tömeg- űrtartalom- területmérés)
* Halmazok számlálható tulajdonsága, tő- és sorszámnevek, halmazokkal végezhető

**A műveletek (részhalmaz keletkeztetése, halmazok egyesítése, bontása, különbsége, kombinatorika)**

* Játékos szituációkban számolás, bontás, mennyiségfogalom egyéni fejlettségtől függően 6-10-es számkörben.

**Tapasztalatok a geometria körében**

* Tapasztalatok szerzése gömbölyű és szögletes formákról, érzékeljék azt testükön, tárgyakon.
* Építés szabadon és másolással különféle elemekből.
* Alkotás síkban is szabados, tapasztalatok szerzése síkmértani formákról, a rész-egész viszonyának felfedezése
* Logikai játék használata: építés, felületek lefedése.

**Tájékozódás térben és síkban**

* Irányok azonosítása, megkülönböztetése.
* Játékok a tükörrel: tükörkép, szimmetria.
* Tájékozódás labirintusban.
* Sorozatok felfedeztetése, létrehozása: játékokban színekkel, hangokkal, mozgással, formákkal.

**Sikerkritériumok**

* Logikus gondolkodása, logikai következtetései életkorának megfelel.
* Problémamegoldó készsége jó.
* Számfogalma 10-es számkörben mozog.
* Képes halmazokat összehasonlítani, tulajdonság szerint szétválogatni.
* Helyesen értelmezi és használja az összehasonlítás megítélésének fogalmait: hosszabb-rövidebb, kisebb-nagyobb, több-kevesebb…
* Ismeri az irányokat, és helyesen értelmezi feladatvégzése során: jobbra-balra, előre-hátra, lent-fent…
* Helyesen használja a névutókat.
* Felismeri a sorba rendezés logikáját, azt képes jól folytatni, legalább 3 elemszámmal.
* Az alapvető formákat felismeri, azonosítja: kör, négyzet, téglalap, háromszög.
* Képes részekből az egészet kirakni.
* Ismeri az alapvető mértani testeket, azokat felismeri és megnevezi: kocka, gömb, téglatest.
* Van tapasztalata a tükörképről, szimmetriáról.
* Azonosságokat, különbségeket képes felismerni és megfogalmazni.

A környező valósággal való ismerkedés során a gyermekek tapasztalatokat szereznek az őket kőrül vevő tárgyak, jelenségek, formai, mennyiségi jellemzőiről. Az óvónő feladata, hogy természetes élethelyzetekben segítse a gyermekek matematikai gondolkodásának fejlődését.

Teremtsen olyan szituációkat, amelyek alkotó gondolkodásra késztetik a gyermeket, s amelyek megoldása közben több gondolkodási művelet gyakorlására kerül sor.

Tegye lehetővé, hogy a gyerekek ráérezzenek - a környezet minden jelenségének vannak matematikai vonzatai és ismereteik alkalmazásával tudjanak ezek között eligazodni. Irányítsa a gyermek figyelmét az ok-okozati összefüggések meglátásra.

A gyermekek természetes környezetben végzett megfigyelések alkalmával vegyék észre, hogy a tárgyak, személyek, halmazok összehasonlíthatóak tulajdonságaik szerint, illetve saját vagy megadott szempontok alapján. Végezzenek sorba rendezést, megnevezett mennyiségi tulajdonságok, felismert szabályosság szerint. A számfogalom megalapozására végezzenek mérési, összemérési feladatokat, mennyiségekkel, halmazokkal, különböző egységekkel.

A gyermekek a matematikai kifejezések használatával szerezzenek tapasztalatokat a geometria körében, jussanak el a geometriai formák felismeréséig. A tükörrel való tevékenység fontos feltételét képezze a téri percepció kialakításának. Minden alkalmat meg kell ragadni a fejlesztésre, más területeken is, hogy a gyermek egyaránt jól tájékozódjék térben és a síkban ábrázolt világban. A matematikai nevelés kapcsolatban áll a

1. játékkal, mert minden területen lehetőséget ad a spontán matematikai megnyilvánulásokra;
2. a vizuális neveléssel, mert gazdagodnak tér- és formaismereti tapasztalataik, fejlődik, gazdagodik szókincsük, beszédkészségük, mondatalkotásuk;
3. a környezeti neveléssel, mert segíti a gyerek külvilágról szerzett tapasztalatainak feldolgozását, értelmi és érzelmi fejlődését.

**A fejlődés jellemzői az óvodáskor végén**

* Gondolataikat szabadon elmondják, matematikai jellegű helyzetekről, problémákról.
* Megítélik egymás állításainak igazságát.
* Tulajdonságok szerint válogatnak, sorba rendeznek, kiegészítenek.
* Összehasonlításaikat szóban is kifejezik.
* Helyesen használják a mennyiségekkel, halmazokkal kapcsolatos összehasonlítást kifejező szavakat.
* Össze tudnak mérni két halmazt párosítással, az elemek különféle színe, nagysága, elrendezése esetén is.
* Meg tudnak számlálni tárgyakat, legalább tízig.
* Azonosítani tudnak különböző helyzetükben is egyező alakú tárgyakat, síkbeli alakzatokat
* Képesek a térben való tájékozódásra a jobbra-balra irányok megkülönböztetésére, illetve az ezeket kifejező névutókat használni.

**Munkajellegű tevékenységek**

A személyiségfejlesztés fontos eszköze a játékkal sok vonatkozásban azonosságot mutató munka és munka jellegű játékos tevékenység.  
 Agyermekek a munkát önként, örömmel, játékos tevékenységként végzik. Ezért szívesen azonosulnak a munka céljával, természetesnek tartják szükségességét, élvezik az elért eredményeket. A munka célra irányuló tevékenység. Többnyire külső irányítással folyik, a gyerektől belső figyelmet, kötelességvállalást és annak teljesítését igényli.

A munka végzése közben - az óvodapedagógus tudatos irányításával - a gyermekek természeti és társadalmi környezetükről **ismereteket, tapasztalatokat szereznek,** megfigyeléseket végeznek. Minden egyes munkatevékenység újabb tapasztalatszerzést jelent. Munkavégzés közben alakulnak és egyre pontosabbá válnak a munkához szükséges készségek. A gyerekek megismerkednek a legszükségesebb **eszközök, szerszámok célszerű használatával.**  
 A munka hozzájárul az **értelmi képességek fejlődéséhez** azáltal is, hogy a gyermekben megalapozódik a munka és a munkát végző ember iránti tisztelet, a munka fontosságának és hasznának értelme, eredményének megbecsülése.  
 A közös munka folyamán megtanulnak a gyermekek **egymáshoz alkalmazkodni,**

megismerkednek a **munkaszervezés elemeivel** is. Fejlődik kezdeményező- és együttműködő készségük is.  
 Amunka elvégzését külső szükségesség indokolja, felelősséggel jár, megfelelő beállítódásra, ismeretekre, készségekre van hozzá szükség. Gyakorlás hatására kialakul a gyerekekben a munka **céljának tudata, a felelősségérzet, a kitartás, az önállóság.** Az óvodában a munka elsősorban a **közösségért végzett tevékenység,** ezzel hozzájárul a gyermekek közötti társas kapcsolatok alakulásához, bensőségesebbé válásához. A gyermeki munkát ezért a pedagógus fontos eszköznek tekinti. A gyermeki munka az óvónőtől tudatos pedagógiai szervezést, a gyermekkel való együttműködést és folyamatos pozitív értékelést igényel. Az óvodapedagógus támaszkodjék a munka játékkal megegyező sajátosságaira, ugyanakkor fejlessze a munka sajátos, játéktól eltérő vonásait is.  
 Az óvodapedagógus tanítsa meg a gyermekeket a feladatok elvégzésére, alakítsa a munkakészségeket és szokásokat. Minden korosztály számára teremtse meg az önálló munkavégzés lehetőségét; biztosítsa a munka állandóságát és folyamatosságát. Vegye figyelembe az óvónő az egyes gyerekek **egyéni sajátosságait,** teremtse meg az **életkorukhoz,** erejükhöz mért munkalehetőségeket, és a munkához szükséges nyugodt, kiegyensúlyozott légkört.  
 A különböző **megbízatások** az együvé tartozás érzését új elemekkel gazdagítják. A folyamatosan végzett **naposi munka** hatására öt-hat éves korban kialakul az a képesség, hogy az ismert feladatokat el tudják osztani egymás között.  
 A naposi feladatok gyakorlása során a gyerekek olyan feladatokat végeznek, amelyek nélkülözhetetlenek a csoport életrendjében. A naposság feladattudatot, figyelemösszpontosítást igényel; a naposok feladataikat az óvónő irányítása mellett növekvő önállósággal oldják meg.  
 Az óvoda, a csoport életében vannak olyan munkafeladatok, amelyeket a gyerekek a naposi feladatok mellett alkalomszerűen végeznek. Mindezeket a feladatokat a szükségletektől, a munka jellegétől, a körülményektől függően a csoport egyidejűen végzi, vagy megbízatásként egyes gyerekek teljesítik. **Alkalomszerű munkának**

tekinthető a környezet rendjének biztosítása, segítés a felnőtteknek vagy egymásnak, ajándékkészítés vagy egyéb megbízatások.  
 A **környezetalakítás** is lényeges része a megszerzett ismeretek, tapasztalatok gyakorlásának, alkalmazásának. Minden munkajellegű tevékenység, amely erősíti a társas kapcsolatokat, hozzájárul az egymásért, a csoportért végzett munkához, örömtelivé válik és értelmet kap, mert a gyermek átéli munkája szükségességét.  
 Ilyen tevékenységek például az asztal esztétikus megterítése, a növény és állatgondozás, gyűjtemények ízléses elhelyezése, és minden olyan tevékenység, melynek következtében alakul, változik a gyermek környezete. Az ilyen jellegű tevékenységekkel lehetővé válik a felelősségérzet, a kötelességtudat kialakítása mellett az esztétikai örömélmény felfedezése is.  
 A csoportszoba tisztaságával, rendjével kapcsolatos munka alapja lehet a környezet tisztasága iránti igény kialakításának. Különösen fontos a csoportszoba szépítése, díszítése, a rend megtartása. Az óvodáskorú gyermek jobban kötődik környezetéhez érzelmileg, ha környezete szépítéséhez maga is hozzájárulhat, ha saját rajzai, festményei díszítik a termet.

**Tanulás**

Az óvodai nevelés átfogó és összetett voltából fakadóan a tanulás, mint tevékenységforma nem különíthető el a többi nevelési területtől. A gyermek játékba ágyazott , változatos tevékenységek és játékos formában történő foglalkozások során tanul. Az életkori sajátosságokból következően a gyermek cselekvésen és érzékszervi észlelésen át tanul. Az alapvető jegyek: a játékkedv, az utánzási vágy, a mozgásigény. Ezen jegyek, mint motiváló tényezők, és mint tanulási területek is alapul szolgálnak a nevelőnek. A gyermek a környezet ingereire aktívan válaszol, eközben ismereteket, tapasztalatokat szerez, tehát tanul.  
 Az óvodai tanulás során alapozás történik: kialakítjuk a gyermekben a tanuláshoz való pozitív viszonyt (ez nyitottságot, kíváncsiságot, fogékonyságot jelent), a helyes beállítódást (vagyis a bekapcsolódás, a figyelem, az emlékezet fejlesztését), a feladattudatot (ez tulajdonképpen belső motivációt jelent). A tanulás szervezése a tanulási képességek fejlesztése az életkori sajátosságok figyelembevételével, gyakorlati tevékenységű feladatadással, megfelelő gyakorlási lehetőségek megteremtésével történik.

A tanulás lehetséges formái az óvodában 6 területet ölelnek fel. A gyermek ösztönös tevékenysége az utánzáson alapuló tanulás, melynek során minta - ill. modellkövetés útján sajátít el magatartási, viselkedési formákat. A nevelő, vagy másik gyermek pozitív érzelmi indíttatás miatt számít modellnek, melynek utánzása, és a leutánzott viselkedés ismétlése után már szokások alakulnak ki a gyermekben.

Az óvodában a tanulás folyamatos, jelentős részben spontán, utánzáson alapuló, másrészt a nevelési célok érdekében szervezett, irányított tevékenység. A tanulás nem szűkül le az ismeretszerzésre, az egész óvodai nap folyamán adódó helyzetekben, időkeretekben és az óvodapedagógus által kezdeményezett foglalkozásokban valósul meg. A megfigyelés, az emlékezetbe vésés és felidézés 3-7 éves korban gyakorlati

tevékenységbe ágyazottan fejlődik, ezért a tanulás feltétele a gyermek cselekvő aktivitása a közvetlen érzékszerveit foglalkoztató tapasztalás lehetőségének biztosítása. A sokféle tevékenység közben tanulás hatására a gyerekek tapasztalatai rendeződnek. Pontosabbá válik érzékelésük, észlelésük, megfigyelőképességük, tartósabb lesz figyelmük, emlékezetük, gazdagodik fantáziájuk, fejlődik beszédük és gondolkodásuk, képessé válnak problémák felismerésére és megoldására.

A szabály játék aktív érdeklődést, részvételt, önszabályozást eredményez. A szerepjáték során pedig viselkedést tanul a gyermek, folyamatosan szocializálódik, és fejlődik kreativitása, fantáziája, problémamegoldó képessége.

A gyermeki kérdésekre, és a válaszokra épülő ismeretszerzés a tanulás legnyíltabb formája, hiszen a gyermek megfogalmazza saját kétségeit, ismereti igényeit, s ez alapján meglévő tudásszintjét is fel lehet mérni. Az óvodapedagógus által irányított megfigyelés, tapasztalatszerzés során a tanulási képesség fejlesztése az életkori sajátosságok figyelembevételével, az érzékelő apparátusok fejlesztésével, sok tapasztalással történik.

A gyakorlati probléma - és feladatmegoldás során a tanulás tevékenységbe ágyazva történik, megfelelő gyakorlási lehetőségek megteremtésével, ennek eredményessége a tevékenység közben szerzett tapasztalatok mélységében rejlik. Az óvodapedagógus által kezdeményezett foglalkozásokon megvalósuló tanulás során elengedhetetlen a megfelelő motiváció, a jól szervezett tanulási keretek, és az alkalmazott egyszeri, frontális, szóbeli feladatadás. A foglalkozásokon fontos az önszabályozás kezdeti lépéseinek megtétele, ami idővel az iskola előkészítést fogja szolgálni.

Az óvodai nevelés során fontos szem előtt tartanunk, hogy minden gyermek egyéni ütemben halad, és a tanulás folyamán erre az egyéni ütemre kell támaszkodnunk, az önálló tevékenységben, a differenciált bánásmódban, az egyéni képességfejlesztésben.

A tanulás nálunk önkéntes, öntevékeny, aktív részvételt jelent, amely a belső motiváltságra, szabad játékokra épül, felkeltve a gyermek kíváncsiságát, tevékenység- és tudásvágyát, eredményes megoldási vágyát, a játék és tanulás örömét. Az óvónői segítség nem gyerek helyetti feladat megoldást, hanem közös gondolkodást eredményez, így a gyermek erőfeszítés árán jut sikerhez, megtanul kitartóan dolgozni, s a későbbiekben a nehézségek nem meghátrálásra, hanem újra és újra próbálkozásra ösztönzik majd.

A tanulásban nagyon fontos az óvónői viselkedés: az értékelés mindig legyen ösztönző, reális, nem elítélő, sem elmarasztaló vagy megbélyegző - a pozitívumokra építve kifejezésre kell juttatni a gyermekbe vetett hitet és bizalmat, s így a gyermek képes lesz az eredményes munkára.

Az óvodai tevékenységek során kialakítjuk a gyermekben a szenzoros és motoros rendszerek fejlődési és összerendeződési folyamatát, az egész - rész összefüggésének helyes felismerését, a formaészlelés készségét, a motorika és finommotorika fejlődését, a taktilis felismerést, a térérzékelést - mindezek alapvető feltételei a magasabb rendű megismerő folyamatoknak. A játékok a gondolkodási műveletek gyakoroltatását, az emlékezet / beszéd / figyelem fejlesztését szolgálják.

A tanulás célja: az ismeretek elsajátítása, készségek és jártasságok kialakítása a tevékenységeken keresztül és tudásgyarapítás. Fontos a tanulási tevékenységek során: elfogadó és megerősítő légkört teremteni, pozitív megerősítést nyújtani, játékos

tapasztalatszerzést szervezni. Az óvónő feladata továbbá késztetni a gyerekeket egymás ösztönzésére, valamint a játék feltételeit folyamatosan biztosítani, figyelni és segíteni, a gyermek észrevételeire és élményeire támaszkodva vezetni az ismeretszerzést, alkalmazkodva a gyermek egyéni képességeihez. A tanulás lehetőséget ad a gyermekek képességeinek fejlesztésére, tapasztalatainak bővítésére, rendezésére.

**Különösen lényeges:**

- az egyéni képességfejlesztés, mindig a gyermek aktuális fejlettségéből kiindulva, természetes környezetben, öntevékeny részvétellel szerzett tapasztalatokra építve

- a szeretetteljes a gyermekek érdekeit figyelembe vevő óvodai nevelés

- a sikerorientált, saját megoldást találó, jó kommunikációs és kombináló képességgel rendelkező gyermeknevelés.

***A gyermekek differenciált egyéni készség- és képességfejlesztését az alábbiak szerint tervezzük, szervezzük:***

**Gyermekcsoporton belül: játékidőben, a játékon keresztül**

A 3-6-7 éves gyermek számára a játék alapvető létforma, legfőbb élményforrás, személyiségfejlesztésének színtere, a tanulás, a készség és képességfejlesztés leghatékonyabb módja. A játék a gyermek elsődleges, meghatározó tevékenysége, amely a lehető legnagyobb mértékben hat szinte valamennyi pszichés, motoros, szociális személyiségkomponensre.

A gyermek felfedező hajlama, kíváncsisága, tevékenységi vágya, a felnőtthöz való hasonlítás igénye, szocializációs indítékai a pszichikus szükséglet rangjára emelik a játékot. A játék sokoldalúan fejleszti a gyermeket, játéktevékenysége közben fedezi fel, ismeri meg környezetét, ismeri fel önmaga lehetőségeit és korlátait. E tevékenység közben jönnek létre gondolkodási tevékenységének első formái, fejlődik emlékezete, fantáziája, gazdagodik érzelemvilága, erősödik akarata, kitartása, alakul szabálytudata. Fejlesztőhatással van a játék a nagy és finom mozgásokra, a figyelemre, a megfigyelőkészségre is.

Célunk a szabad játék minél gazdagabb feltételeinek biztosítása, pedagógiai, pszichológiai szakértelemmel való támogatása indirekt módszerekkel a gyermekek optimális személyiségfejlődésének biztosítása érdekében.

**Gyermekcsoportból kiemelve: egyéni készség, képességfejlesztés**

Szem előtt tartjuk, hogy minden gyermek a saját szintjéhez, önmagához képest fejlődjön és érje el, vagy közelítse meg az életkorára jellemző szintet.

Nagyon fontos, hogy minden egyes gyermek esetében megtaláljuk az optimális terhelési szintet, mely erőfeszítést igényel a gyermektől, de sikerrel tudja megoldani (az alulterhelés és a túlterhelés is káros).

**Differenciált egyéni készség- és képességfejlesztés**

A mai társadalmi környezetben minden gyermeknek szüksége van arra, hogy képességeit a legoptimálisabb szinten alkalmazni tudja, és készségei, képességei

lassúbb fejlődése miatt későbbi életében ne kerüljön hátrányos helyzetbe. Ezért minden gyermek számára gazdag programokat, változatos tevékenységeket kínálva biztosítjuk a saját, egyéni fejlődési ütemének megfelelő fejlődést, fejlesztést, tehetségének felfedezését, kibontakozását.

**Feladatunk:**

**A rossz szociális hátterű, ingerszegény környezetben élő vagy egyéb ok (gyakori betegség, hiányzás, késői óvodakezdés) miatt lassabban fejlődő, illetve a fejlődésben lemaradt gyermekek differenciált egyéni fejlesztése. Célunk: Minden gyermek a saját szintjéhez, önmagához képest fejlődjék és érje el, vagy közelítse meg az életkorára jellemző szintet.**

**Fontos feladatunk: a prevenciós és a korrekciós fejlesztés.**

Fontos, hogy a gyermekek értelmi képességei és beszédkészségük fejlettsége olyan szintet érjen el, mely lehetővé teszi a sikeres iskolai beilleszkedést.

Differenciáltan kell foglalkoznunk a nyelvileg hátrányos helyzetű, a fejlesztendő és a kiemelkedően fejlett gyermekekkel.

**Kapcsolatok más nevelési színterekkel**

**Alapvető feltétel a családdal való szoros együttműködés.**

Az óvodát szociális és nevelési funkciója összekapcsolja a családdal és a gyerekek fejlődésére közvetlenül ható más tényezőkkel: a bölcsődével, az iskolával, orvossal, védőnő­vel, közművelődési intézményekkel, és más speciális nevelési intézményekkel.

Az óvodai nevelés a családi nevelésre épül. A kettő összhangja, az óvoda folyamatos együttműködése a szülőkkel a gyerekek harmonikus fejlődésének feltétele. Az óvoda nem vállalhatja át a család nevelési feladatainak megoldását, de hozzájárulhat a családi szocializá­ció esetleg kedvezőtlen hatásának enyhítéséhez. Az óvodapedagógus gyermekismerete, peda­gógiai és pszichológiai felkészültsége, a gyerekek fejlődéséért érzett felelőssége megfelelő alapot teremt a családdal való eredményes együttműködéshez.

A kapcsolattartás és a folyamatos együttműködés a bölcsődével és az iskolával a kölcsönösség alapján áll.

A közművelődési hatások a nevelési folyamatba beépülve segíthetik elő a fejlesztést.

Az óvoda és a közművelődési intézmények együttműködése kitágíthatja a családi és óvodai tapasztalatok és élmények körét.

A gyermekek egészségének megőrzése és védelme érdekében folyamatos kapcsolattartásra van szükség az óvoda orvosával és a védőnővel.

A speciális nevelési intézmények szükségszerűen épülnek be az óvodai nevelés prog­ramjába (nevelési tanácsadó, logopédus, pszichológus).

**Az óvoda kapcsolatai**

Az óvoda a közoktatási rendszer része, ebből fakadóan figyelemmel kell kísérni azokat a kapcsolódási pontokat, amelyekkel az intézmény sajátos funkciója révén a társadalmi környezetbe kerül.

A rendszeres tájékoztatás, a nyitottság és a gyakori közös programok révén újszerű és közvetlen kapcsolat valósul meg az óvoda és a családok között is. Mindezek - a belső és külső jól működő kapcsolatrendszer a programunk egyik éltetője.

**Belső kapcsolatrendszer**

Programunk többször hangsúlyosan említi az óvónő, a nevelő mintájának szerepét és utal a dolgozók hozzáállására is. Az emberséges viselkedés és a jövő egyetlen lehetőségeként elismert humánus magatartás hangsúlya létrehozza az óvodai testület sajátos arculatát.

Az óvodavezető irányítása olyan testületi légkört teremt, amely a szereteten és az elfogadáson alapul. A környezet tisztelete és közös védelmezése a hangulati elemekkel bővelkedő anyanyelvi-nyelvi nevelés összekovácsolja a közösséget és igényes munkavégzésre késztet nevelőt, gyermeket egyaránt. Az együttműködés folyamatában, az egymásra figyelés és a nevelőmunkához való viszonyulás minőségi változáson megy át. Az óvodai dolgozók egy folyamat részévé válnak, ahol mindenkinek megvan a maga szerepe. Az évről évre visszatérő közös események, programok a gyerekeket körülvevő felnőttekben is felébresztik a várakozás és a közösen átélt élmények örömét, izgalmát, ami a gyermekek érzelmi kielégítésére motivál.

**Család és óvoda**

Év elején beszoktatáskor és az év folyamán arra törekszünk, hogy a gyerekek élettörténetét, családi körülményeit minél alaposabban megismerjük. A nyitott óvodai élet keretében a szülőkkel való együttnevelés, a partneri kapcsolat kiépítését szorgalmazzuk. Csak így valósulhat meg a reális információ áramlás, az elemző-értékelő munka a gyerekek érdekében: közös kulturális programok, nyílt napok, közös óvodai ünnepek, munkadélutánok, teadélutánok, beszélgetéssel.

A szülőnek saját életével, személyiségével, a közvetlen környezet kialakításával olyan modellt kell a gyermek elé állítania, amely felelősséget, nyitottságot, elfogadást, szeretetet sugároz. A szülőnek joga van elvárni, hogy gyermekét az óvodában is ezen alapvető értékek közvetítésével neveljük, bármiféle hátrányos megkülönböztetés nélkül. A szülőknek érezniük és tudniuk kell, hogy gyermekük fejlesztése és képességeinek kibontakoztatása teljes mértékben saját egyéni adottságainak figyelembevételével történik. Ki kell alakítanunk azokat a kapcsolattartási formákat, melyek segítik, hogy bekapcsolódhassanak az intézmény életébe, és ötleteikkel alakíthassák azt.

Az eredményes együttműködés feltételei:

* kölcsönös bizalom a család és az óvoda között
* nyílt és őszinte együttműködés
* a család világnézetének tiszteletben tartása
* a szülőnek éreznie kell, hogy a gyermekét szeretik az óvodában
* tapasztalnia kell, hogy gyermeke szeret óvodába járni
* éreznie kell, hogy számítanak a véleményére, tiszteletben tartják nevelési elveit
* az óvónőnek emberi magatartásában, szakmai felkészültségében egyaránt példamutatónak kell lennie

A kapcsolattartás formái: beíratás, beszoktatás, szülői értekezletek, nyílt napok, ünnepélyek, kirándulások, kulturális rendezvények, közös programok, délelőtti és

délutáni találkozások. A szülőnek minden segítséget meg kell kapnia tőlünk ahhoz, hogy a gyermeke lehetőségeihez képest a legmegfelelőbb fizikai és pszichikai környezetben éljen és fejlődjön.

**Egyéb kapcsolatok**

A körzetileg illetékes általános iskolával a kapcsolattartás folyamatossága az együttműködés nélkülözhetetlen eleme. A kölcsönös intézmény látogatás lehetőséget ad a programok megismerésére, összehangolására. Az iskolai életmódra felkészítés csak az óvodai nevelésre épülő általános iskolai tevékenység és program ismeretében válhat eredményessé, ehhez elengedhetetlen, hogy a gyermekek előzetes ismeretekkel rendelkezzenek az iskola épületéről, munkájáról, testületéről, leendő tanítóikról, így a felkészítésen túl előkészíthetjük a későbbi intézményváltás, s a beilleszkedést is.

Az egészségügyi és nevelési szakemberekkel fenntartott állandó kapcsolat a gyerekek egészséges testi-lelki fejlődése, annak követése és segítése érdekében jött létre, és folyamatosan működik.

**Az érdekvédelem fóruma**

/ Az óvodások jogainak védelme az „EGYEZMÉNY A GYERMEK JOGAIRÓL” szóló nemzetközi szabályozás alapján./

Helyet adunk minden kezdeményezésnek, amely segíti, hogy a szülők is részt tudjanak venni a gyermekek lehető legjobb színvonalú nevelésében, fejlesztésében.

Az óvoda pedagógiai működési tervében szerepel a megtervezett gyermekvédelmi program.

Mindehhez felmérjük a gyermeke családi helyzetét. (Veszélyeztetett, hátrányos helyzetű, több gyermekes család, fogyatékos gyerekek száma, csonka család).

A veszélyeztetettség okait vizsgáljuk: nevelési hiányosságok, a család erkölcsi környezete, egészségügyi okok. A nevelési tanácsadóval kapcsolatban állunk, szükség esetén kérjük segítségüket. A gyermekekről személyiséglapot vezetünk, a beiratkozáskor megvizsgáljuk a következőket:

* Milyen környezetből járnak az óvodás gyermekek
* Milyen a szülők iskolázottsága
* A család kikből áll
* Együtt élnek-e a szülők
* Testvérek életkora, száma, egészségesek-e
* Van-e önálló szobája a gyermeknek
* Kivel laknak együtt

**Cél:**

Feltárni mindazokat az okokat, amelyek a gyermek egészséges személyiségfejlődését hátrányosan befolyásolják, akadályozzák.

**Feladat:**

A lehetőségeken belül megadni minden segítséget a hátrányok kompenzálásához - a családgondozás és az egyéni bánásmód keretei között.

Kiemelt feladat az egyéni sorsokkal való törődés, a családgondozás, a gyermeki jogok és az alapvető szabadságjogok tiszteletben tartása. Erre a Gyermekvédelmi Törvény is kötelez, mely jogi és anyagi keretet ad a gyermekközpontú, humánus, a családokat segítő gyermekvédelmi rendszer működéséhez.

**ELLENŐRZÉS, ÉRTÉKELÉS**

**A fejlesztőmunka hatékonyságának ellenőrzése pedagógiai-diagnosztikai eszközökkel**

A Komplex Prevenciós óvodai Program deklarált célja a harmonikus személyiségfejlesztés olyan szintű megvalósítása, amely biztosítja a sikeres iskolakezdést és iskolai beilleszkedést.

A **személyiséglap** szempontjai alapján - tájékozódhatunk a család szocio-kulturális jellemzőiről, a nevelési légkörről, a leggyakrabban alkalmazott nevelői eljárásokról.

Fontos kérdéseket tartalmaz a gyermek korai fejlődésére vonatkozóan, amelyek felderíthetik a terhesség - szülés alatt és a csecsemőkorban elszenvedett traumákat. A korai szakasz fejlődési üteméről szerzett információ feltárhatja a jelenlegi problémák gyökerét.

Jó eszköze az anyával való kapcsolatfelvételnek is.

A megfigyelési szempontok abban segítik az óvodapedagógust, hogy az óvoda mindennapi életében a szabad és szervezett foglalkozások alkalmával felfigyeljen a gyermek jellegzetes viselkedésmódjaira. A benne felsorolt viselkedési tünet együttesek speciális jelzői az enyhe agyi diszfunkciónak, hiperaktivitásnak, a potenciális tanulási zavarnak. A megfigyelési szempontok segítségével könnyen kiszűrhetőek a részfunkció zavarok és a szükséges támogató nevelés egészen korán elkezdhető.

**A fejlettségmérő lapok** a gyermeki fejlődés folyamatának megragadását teszik lehetővé az óvodába lépéstől az óvodáskor végéig.

**Fő területei:**

Mozgásfejlettség, testséma, a téri tájékozódás, térbeli mozgás fejlettsége, az értelmi fejlettség, a finommotoros koordináció fejlettsége, a nyelvi kifejezőkészség és a gyermek szociális fejlettsége, szociális érettsége.

A jelzett pszichikus struktúrák a tanulási képesség meghatározói, illetőleg az iskolára való alkalmasság biztosítékai. Programunk ezek kiemelt fejlesztését vállalja fel, ezért a fejlesztési feladatok megtervezéséhez a folyamatos szintbemérés elengedhetetlen.

A "fejlettségmérő lap" olyan szempontokat és feladatsorokat tartalmaz, amelyek idegélettani, fejlődés lélektani megalapozottságúak, de a gyermek mindennapi tevékenységében előfordulók, az óvodapedagógus által játékosan mérhetők.

Rutinos teljesítésük csak óvodáskor végére várható el, illetőleg az iskolai érettség, alkalmasság csak a rendszeres, jó megoldások birtokában állapítható meg.

Vezetése lehetőség szerint természetes helyzetben - a feladathelyzetben - alkalmazott megfigyelésen alapuljon, esetenként játékos egyéni vizsgálaton.

**SINDELAR (5-7 ÉVESEKNEK)**

A tanulási zavart okozó részképesség-gyengeségek felismerése

óvodáskorban és iskolát kezdő gyermekeknél

**Cél:** A tanulási zavar megelőzése, illetve kisiskoláskorban a zavar elmélyülésének megakadályozása.

**Aktivitás:** A program két részből áll.

**I. Az egyéni vizsgáló eljárás**: - a gyermek megismerését szolgálja a képességek minőségi elemzése által

**A vizsgálóeljárás feladatai**

1. Vizuális differenciálás
2. Vizuális diszkrimináció
3. Verbális akusztikus differenciálás
4. Verbális akusztikus diszkrimináció
5. Intermodális integráció
6. Vizuális szeriális emlékezet
7. Verbális akusztikus emlékezet
8. Intermodális szeriális emlékezet

**Beszédmotorika**

1. Vizuomotoros koordináció
2. Vizuális figyelem
3. Akusztikus figyelem
4. Testséma téri orientáció

**II. Gyakorlóprogram:**

- egyéni

- kiscsoportos formában

A gyermek képességeinek feltérképezése után a gyengén működő részképességekre irányul a fokozatosság elvére épülő játékos fejlesztés.

**Indikáció:** a részképesség-gyengeség okozta tanulási zavar, illetve a később, vagy kísérő tünetként jelenlévő magatartásproblémák javítására indikált.

**Időtartam:** napi rendszerességgel végezhető.

**ELLENŐRZÉS**

Az **SZMSZ-ben** szabályozott, a pedagógiai munka **belső ellenőrzésének** rendje. Ennek megfelelően feladat: az óvodapedagógiai munka belső ellenőrzésének megszervezése. ( Az éves munkaterv is részletesen tartalmazza).

A nevelési programban meghatározott célok megvalósítása érdekében, figyelemmel arra, hogy a pedagógusok részére szakmai szabadságot biztosít, a nevelési, pedagógiai program keretei között.

Az ellenőrzési terv tartalmazza az ellenőrzés területeit, módszerét, és ütemezését. (Éves munkatervben lebontva, időpont, csoport, ellenőrzési szempontok). Az ellenőrzési terv nyilvános. A rendkívüli ellenőrzésről az óvodavezető dönt. Az óvodavezető minden óvodapedagógus munkáját legalább 1 alkalommal értékeli a nevelési év során. Az ellenőrzési tapasztalatokat ismertetni kell az érintett óvodapedagógussal. A nevelési év záró értekezletén értékelni kell a pedagógiai munka belső ellenőrzésének tapasztalatait, megállapítva az egyes hiányosságokat.

A folyamatos ellenőrzés célja a HOP megvalósulásának nyomon követése, valamint a dokumentumok egymásra épülésének kontrollja.

Országos Óvodai Program

Helyi program

Éves Működési Terv

Gyermekcsoportok nevelési, tevékenységi programja

Egyéni fejlesztés dokumentumai

Amennyiben a folyamatos ellenőrzés során azt tapasztaljuk, hogy a tervek vagy feladatok megvalósítása nincs összhangban a HOP-ban elfogadott célokkal, az eltérések okainak feltárása után a testületnek még módjában áll a korrigálás.

Az utólagos ellenőrzés a feladat végrehajtása után esedékes, a mennyiségi és minőségi mutatókat vizsgálja. Lehetővé válik így a reális önértékelés, és kiinduló adatokat szolgáltat a következő feladatokhoz.

**Az ellenőrzés dokumentumai:**

Helyi program, SZMSZ, éves munkaterv, felvételi és mulasztási napló, csoport napló, az egyéni fejlesztés terveit tartalmazó dokumentumok.

Az óvoda csoportjai rögzítik a gyermekek nevelésére vonatkozó információkat.

Az óvónők leggyakrabban alkalmazott mérési módszere a folyamatos megfigyelés. A gyerekek egyéni sajátosságait, képességszintjét rögzítjük.

**Az óvodai nevelési program értékelése**

**Szempontok:**

* 1. A program megfelel-e a törvényi előírásoknak.
  2. Az óvoda nevelési programja tartalmazza-e az Óvodai Nevelés Országos Alapprogramjában megfogalmazott elveket, feladatokat, tevékenységi formákat.
  3. Sikerült-e megteremteni a célok, feladatok, tevékenységek összhangját.
  4. A tevékenységek tartalmai hogyan szolgálják a fejlesztési célok elérését.
  5. Az óvoda alapvető nevelési keretei a gondozás, egészséges életmód biztosítása, a gyermekek érzelmi nevelése, szocializációja kellő hangsúllyal épül-e be az óvodai nevelési programba.
  6. A gyermekek nevelésében megjelennek-e a tervezett fejlesztő hatások, megfigyelhető-e a gyermekek viselkedésében a változás, fejlődés.
  7. Megnézzük, hogy a helyi program a gyerekeknek milyen eredményeket hozott a szocializáció terén, a megismerésben, kommunikációban, mennyire biztosította a tapasztalatszerzés játékos lehetőségeit.
  8. Mit mutatnak a szülők visszajelzései.
  9. Rendelkezik-e a szülő kellő mennyiségű és megfelelő tartalmú információval az óvodai nevelési programból.

**Dokumentum elemzés:**

* + 1. A választott programok elemzése, amely segédanyagul szolgál: Játék, mozgás, kommunikáció – Kudarc nélkül az iskolában
    2. Az óvoda nevelési programjának és a nevelési, fejlesztési terveknek az összevetése.

Módszerek a vizsgálathoz:

* 1. Közvetlen megfigyelés
  2. Foglalkozások, tevékenységek megtekintése
  3. Beszélgetés, értekezletek tartása
  4. Műhelymunka
  5. Interjú
  6. Ankétok

**Az óvoda szakmai dokumentumai**

**Az óvoda éves terve, pedagógiai-működési terve:**

* 1. Bevezető, a közvetlen környezet bizonyos elmozdulásai
  2. Helyzetfeltárás (előző év elemzése, értékelése)
  3. Új nevelési év feladatai: átfogó, fő feladatok (programfejlesztés, gyermekvédelem, továbbképzés, munkaközösségei tevékenységek).
  4. Konkrét feladatok: A fenti adatok lebontása, felelős rendszer megtervezése
  5. Egészséges környezetvédelmi feladatok (a gyermekek gondozottsága, szokásrendszerek, táplálkozás, környezetvédelem, baleset megelőzés, környezet fejlesztés).
  6. Kapcsolattartás (a külső-belső kapcsolatok, szakmai információk áramoltatása)
  7. A nevelő munka ellenőrzése, elemzése, értékelése.
  8. Egyéb szolgáltatások
  9. Nevelőtestületi értekezletek

**A gyermekcsoportok nevelési fejlesztési programja:**

* 1. A gyermekcsoport szokás-, szabály rendszere (napirend, hetirend, eszközök használata, együttélési szabályok)
  2. Eseményterv – tervezési időkeret 1 hónap (ünnepek, kirándulások, mozgás, sportprogramok, óvoda és család programja, egyéb szervezési, beszerzési feladatok.
  3. Tevékenységi terv – tervezési időkeret fél év (a fejlesztés célja, feladatok tartalma).

**Egyéni fejlődés- fejlesztés dokumentumai:**

* 1. Gyermek anamnézis
  2. Az óvónők megfigyelése
  3. A fejlesztés programja
  4. Mérési eredmények
  5. Az orvos, védőnő, pszichológus, logopédus feljegyzései. A tervezési idő folyamatos.

**A fejlődés jellemzői az óvodáskor végére**

**A gyermek az óvodáskor végén belép a lassú átmenetnek abba az állapotába, amelyben majd az iskolában, az óvodásból iskolássá szocializálódik.**   
 A gyermek belső érése, valamint a családi nevelés és az óvodai nevelési folyamat eredményeként a kisgyermekek többsége az óvodáskor végére eléri az iskolai munkához, az iskolai élet megkezdéséhez szükséges fejlettségi szintet.  
 Az iskola érettségnek, az iskolai életre való felkészültségnek testi, lelki és szociális kritériumai vannak, melyek közül egyik sem hanyagolható el, mindegyik egyformán szükséges a sikeres iskolai munkához.  
 A testileg egészségesen fejlődő gyermek 6 éves kora körül eljut az első alakváltozáshoz, megváltoznak testarányai, megkezdődik a fogváltás. Teste arányosan

fejlett, teherbíró. Mozgása összerendezettebb, harmonikusabb. Erőteljesen fejlődik a mozgáskoordináció, a finommotorika. Mozgását, viselkedését, testi szükségletei kielégítését szándékosan irányítani képes.  
 A lelkileg egészségesen fejlődő gyermek az óvodáskor végére nyitott érdeklődésével készen áll az iskolába lépésre.  
 A tanuláshoz szükséges képességei folyamatosan fejlődnek. Érzékelése, észlelése tovább differenciálódik. Különös jelentősége van a téri észlelés fejlettségének, a vizuális és az akusztikus differenciációnak, a téri tájékozottságnak, a térbeli mozgásfejlettségnek, a testséma kialakulásának.

A lelkileg egészségesen fejlődő gyermeknél az önkéntelen emlékezeti bevésés és felidézés, a közvetlen felidézés mellett megjelenik a szándékos bevésés és felidézés, megnő a megőrzés időtartama, a felismerés mellett egyre nagyobb szerepet kap a felidézés. Megjelenik a tanulás alapját képező szándékos figyelem, fokozatosan növekszik a figyelem tartama, terjedelme, könnyebbé válik a megosztása és átvitele. A cselekvő, szemléletes és képi gondolkodás mellett az elemi-fogalmi gondolkodás is kialakulóban van.

Az egészségesen fejlődő gyermek érthetően, folyamatosan kommunikál, beszél, gondolatait, érzelmeit mások számára érthető formában, életkorának megfelelő tempóban és hangsúllyal tudja kifejezni. Minden szófajt használ, különböző mondatszerkezeteket, mondatfajtákat alkot. Tisztán ejti a magán- és mássalhangzókat ( a fogváltással is összefüggő nagy egyéni eltérések lehetségesek) . Végig tudja hallgatni és megérti mások beszédét.

Elemi ismeretekkel rendelkezik önmagáról és környezetéről. Tudja nevét, lakcímét, szülei foglalkozását. Felismeri a napszakokat, ismeri és gyakorlatban alkalmazza a gyalogos közlekedés alapvető szabályait. Ismeri szűkebb lakóhelyét, a környezetében élő növényeket, állatokat, azok gondozását és védelmét, felismeri az öltözködés és az időjárás összefüggéseit. Ismeri a viselkedés alapvető szabályait, kialakulóban vannak azok a magatartási formák, szokások, amelyek a természeti és társadalmi környezet megbecsüléséhez, megóvásához szükségesek. Elemi mennyiségi ismeretei vannak.

Az óvodáskor végére a gyermekek szociálisan is éretté válnak az iskolára. A szociálisan egészségesen fejlődő gyermek készen áll az iskolai élet és a tanító elfogadására, képes a fokozatosan kialakuló együttműködésre, a kapcsolatteremtésre felnőttel és gyermektársaival, amennyiben az iskolai légtér ezt lehetővé teszi.

A szociálisan érett gyermek egyre több szabályhoz tud alkalmazkodni. Késleltetni tudja szükségletei kielégítését. Feladattudata kialakulóban van, és ez a feladat megértésében, feladattartásban, a feladatok egyre eredményesebb elvégzésében nyilvánul meg. Kitartásának, munkatempójának, önállóságának, önfegyelmének alakulása biztosítja ezt a tevékenységet.

A neurológiai és egyéb hátránnyal küzdő gyermekek esetében folyamatos, speciális, szakemberek segítségével végzett korrekció mellett érhető csak el a fentiekben leírt fejlettségi szint.

A különleges gondozásra jogosult gyermekek iskolaérettségi kritériuma tükrözi a befogadó intézmény elvárásait az iskolába kerülő gyermekkel szemben.

**Tartalomjegyzék**

**Bevezető**.....................................................................................................**7-8 o.**

**Óvodánk sajátos arculata**………………………………………….…..**9-10 o.**

**Gyermekképünk**………………………………………………………….**10 o.**

**Programunk nevelési célja**…………………………………………….**11-12 o.**

**Óvodakép**………………………………………………………………**11-12 o.**

**Az óvodai nevelés általános feladatai**………………………………...**12-17 o.**

**Az óvodai élet megszervezése**.................................................................**17-19 o.**

**Tevékenységformák, Játék**.....................................................................**19-24 o.**

**Anyanyelvi nevelés,Kommunikáció**.......................................................**24-26 o.**

**Mese-vers**..................................................................................................**26-29 o.**

**Ének-zene, énekes játék, gyermektánc**..................................................**29-32 o.**

**Rajzolás, mintázás, kézimunka**..............................................................**33-34 o.**

**Mozgás** ….................................................................................................**34-37 o.**

**A fejlesztőprogram**..................................................................................**38-48 o.**

**A külső világ tevékeny megismerése**......................................................**49-55 o.**

**Munkajellegű tevékenységek**.................................................................**55-57 o.**

**Tanulás**.....................................................................................................**57-60 o.**

**Kapcsolatok más nevelési színterekkel**……………………………….**60-63 o.**

**Ellenőrzés, értékelés**................................................................................**63-67 o.**

**A fejlődés jellemzői az óvodáskor**…………………………………… **67-68 o.**

# **Manó-Vár Óvoda**

## **PEDAGÓGIAI**

## **PROGRAM**

### 

### **A fenntartó székhelye: *1039 Bp. Halász Gábor u.5***

***Az óvoda címe:1028. Budapest, Máriaremetei u. 70/B***

**Készült: 2015.**

**PH.**

|  |  |
| --- | --- |
| **Legitimációs eljárás** | |
| **OM AZONOSÍTÓ:*102947*** | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   intézményvezető aláírása** |
| **Készítette:** | **Oláh Tünde** |
| **Elfogadta:** | **A Manó-Vár Óvoda nevelőtestülete** |
| **Jóváhagyta:** | **Radványi Pál** |
| **A nevelőtestület nevében hitelesíti:** |  |
| **Hatályba lépés:** | **2015. szeptember 01.** |

**A Manó-Vár Óvoda**

**Pedagógiai Programjával kapcsolatos adatok:**

**Az intézmény OM azonosítója: 102947**

**Nevelőtestület elfogadása: 2015. szeptember**

**Jóváhagyja: Radványi Szilvia a Fenntartó képviseletében**

**Hatálybalépés: 2015. szeptember 01.**

**Tervezett felülvizsgálat: Jogszabály módosítás esetén**